sagorsarker/bangla-wikipedia huggingface dataset:
একাত্তর টিভি

একাত্তর টিভি বাংলাদেশের একটি টেলিভিশন চ্যানেল। ২০১২ সালের ২১ জুন এটি পূর্ণাঙ্গ কার্যক্রম শুরু করে। এটি দেশের সংবাদ ভিক্তিক চ্যানেল যার স্লোগান হল "সংবাদ নয় সংযোগ"। চ্যানেলটির সদরদপ্তর ৫৭, সোহরাওয়ার্দী অ্যাভিনিউ বারিধারায় অবস্থিত। রিউমর স্ক্যানার ফ্যাক্ট চেকিং সংস্থার রিপোর্ট অনুযায়ী একাত্তর টিভিকে বাংলাদেশে ভুয়া সংবাদ পঞ্চম বৃহত্তম প্রকাশক হিসাবে তালিকাভুক্ত করেছে।
২০০৯ এর রাজনৈতিক ক্ষমতা বদলের পরে মোজাম্মেল হোসেন নিজের ও আত্মীয়স্বজনের মালিকানাধীন অংশের অর্ধেক বিক্রি করে দেন মেঘনা গ্রুপের মোস্তফা কামাল ও তার এক ছেলে, দুই মেয়ের নামে। দুই মেয়ে তানভীর ফুড লিমিটেড ও ইউনাইটেড সল্ট ইন্ডাস্ট্রিজের প্রতিনিধিত্ব করছিল।
২০১৫ সালে ‘একাত্তর জার্নাল’ নামক অনুষ্ঠানে সে সময়ে বিচারাধীন এক মামলা নিয়ে প্রধান বিচারপতির সঙ্গে অন্য এক বিচারপতির কথোপকথন সংক্রান্ত খবর প্রচারিত হয় ও আলোচনা হয়। পরে সুপ্রিম কোর্টের আপিল বিভাগ অনুষ্ঠানের সিডি আদালতে জমা দেয়ার নির্দেশ দেয়। অ্যাটর্নি জেনারেল মাহবুবে আলম একাত্তর টিভি প্রধান বিচারপতির কথোপকথনের অডিও প্রচার করে আদালত অবমাননা করেছে বলে মন্তব্য করেন। ২০২০ সালে হলুদ সাংবাদিকতার অভিযোগ এনে একাত্তর টিভিকে বয়কটের ডাক দেন ডাকসুর সাবেক ভিপি নুরুল হক নুর। তাছাড়া খ্যাতনামা বাংলাদেশি ইসলামি পণ্ডিত মিজানুর রহমান আজহারী সহ আরো অনেক ইসলামি পন্ডিত একাত্তর টিভির ইসলাম বিদ্বেষী উপস্থাপনার জন্য একাত্তর টিভিকে বয়কট করতে আহ্বান করেছিলেন। পরবর্তীতে গণহারে একাত্তর টিভির ফেসবুক পাতা অননুসরণ করা শুরু হয়। একটি অনুুুষ্ঠানে একাত্তর টিভির উপস্থাপিকা মিথিলা ফারজানা মসজিদকে জমি দখলের প্রথম কাজ বলে উল্লেখ করেন।
২০২৩ সালে, তথ্য যাচাইকারী প্রতিষ্ঠান রিউমার স্ক্যানার একাত্তর টিভিকে বাংলাদেশের পঞ্চম বৃহত্তম ভুয়া সংবাদ প্রকাশক হিসেবে চিহ্নিত করে।
২০২৪ সালের ২১ আগস্ট একাত্তর টিভির সাবেক বার্তা প্রধান শাকিল আহমেদ ও তার স্ত্রী ফারজানা রূপা, যিনি প্রতিষ্ঠানের সাবেক প্রধান প্রতিবেদক, প্যারিসগামী ফ্লাইটে ওঠার আগে হজরত শাহজালাল আন্তর্জাতিক বিমানবন্দরে গ্রেপ্তার হন। ৫ আগস্ট ঢাকার উত্তরায় একটি বিক্ষোভ চলাকালে এক গার্মেন্টস শ্রমিকের মৃত্যুর ঘটনায় উসকানির অভিযোগে তাদের গ্রেপ্তার করা হয়। এই গ্রেফতারের ঘটনায় মানবাধিকার সংস্থা হিউম্যান রাইটস ওয়াচ উদ্বেগ প্রকাশ করে।
২০২২ সালে একাত্তর টিভির নিজস্ব প্রতিবেদক সাজিদ সরকারসহ ভোক্তা অধিকার বিষয়ক প্রতিবেদনকারী বেশ কিছু সাংবাদিক 'ভোক্তা অধিকার সাংবাদিকতা পুরস্কার - ২০২২' পান।
ব্রাজিলীয় ফুটবল কনফেডারেশন

ব্রাজিলীয় ফুটবল কনফেডারেশন (, ; এছাড়াও সংক্ষেপে সিবিএফ নামে পরিচিত) হচ্ছে ব্রাজিলের ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯১৪ সালে "কনফেদেরেসাও ব্রাসিলেইরা দে দেস্পোর্তোস" (যার অর্থ "ব্রাজিলীয় ক্রীড়া কনফেডারেশন") অথবা "সিবিডি" নামে প্রতিষ্ঠিত হয়েছে। এটি প্রতিষ্ঠার ৯ বছর পর ফুটবলের সর্বোচ্চ সংস্থা ফিফার সদস্যপদ লাভ করে, এর পাশাপাশি প্রতিষ্ঠার ২ বছর পর ১৯১৬ সালে সংস্থাটি তাদের আঞ্চলিক সংস্থা কনমেবলের সদস্যপদ লাভ করে। এই সংস্থার সদর দপ্তর ব্রাজিলের রিউ দি জানেইরুর আটলান্টিক মহাসাগর তীরবর্তী বরা দা তিজুকা এলাকায় অবস্থিত। একই সাথে এই সংস্থার তেরেসোপোলিশ এলাকায় গ্রাঞ্জা কোমারি নামে একটি নিজস্ব প্রশিক্ষণ কেন্দ্র রয়েছে।
২০০৭ সালের ২৯শে সেপ্টেম্বর তারিখে এক ঘোষণায় জানানো হয় যে, ২০০৭ সালের অক্টোবর মাস হতে সিবিএফ নারীদের লীগ এবং কাপ প্রতিযোগিতা আয়োজন করবে। চীনে অনুষ্ঠিত ২০০৭ সালের ফিফা মহিলা বিশ্বকাপে ফিফা সভাপতি সেপ ব্লাটারের ক্রমবর্ধমান চাপ প্রয়োগই এর মূল কারণ।
এই সংস্থাটি ব্রাজিলের পুরুষ, নারী এবং অনূর্ধ্ব-২৩ দলের পাশাপাশি ঘরোয়া ফুটবলে কাম্পেওনাতো ব্রাসিলেইরা সেরি আ, কোপা দো ব্রাসিল দে ফুতেবল ফেমেনিনো, কোপা দো ব্রাসিল এবং কোপা দো নর্দেস্তের মতো প্রতিযোগিতার সকল কার্যক্রম পরিচালনা করে। এই সংস্থার প্রথম সভাপতি ছিলেন এলভারো জামিথ। বর্তমানে ব্রাজিলীয় ফুটবল কনফেডারেশনের সভাপতির দায়িত্ব পালন করছেন রগেরিও কাবোকলো এবং সাধারণ সম্পাদকের দায়িত্ব পালন করছেন ওয়াল্টার ফেল্ডম্যান।
কুলদীপ নায়ার

কুলদীপ নায়ার (১৪ আগস্ট, ১৯২৩ - ২৩ আগস্ট, ২০১৮) একজন ভারতীয় প্রথিতযশা প্রবীণ সাংবাদিক। তিনি রাজনৈতিক বিশ্লেষণের জন্য বিশেষভাবে প্রসিদ্ধ। তার লেখা ভারত সহ বিভিন্ন দেশের ৮০টি পত্র-পত্রিকায় ১৪টি ভাষায় প্রকাশিত হয়ে থাকে। মাতৃভাষা উর্দ্দু হলেও তিনি প্রধানত ইংরেজিতে লিখে থাকেন। জীবনের এক পর্যায়ে তিনি যুক্তরাজ্যে ভারতের হাইকমিশনার-এর দায়িত্ব পালন করেছেন। তিনি ব্রিটিশ ও স্বাধীন ভারতের ৮০ বৎসরের ইতিহাসের প্রত্যক্ষ সাক্ষী। তার গ্রন্থমালা ভারতের ইতিহাস ও ঐতিহাসিক বিশ্লেষণে সমৃদ্ধ। কুলদীপ নায়ারের লেখনী একাধারে গণতন্ত্র, তথ্য অধিকার ও মানবাধিকারের অতন্দ্র প্রহরী হিসাবে সক্রিয় রয়েছে। একই সঙ্গে সাম্প্রদায়িক রাজনীতি প্রতিরোধে সর্ব্বদাই তিনি দৃঢ় হাতে কলম ধরেছেন। তিনি মনে করেন ১৯৪৭ খ্রিস্টাব্দে ভারত বিভাগ একটি ঐতিহাসিক বিভ্রাট যা দক্ষিণ এশিযার এই অংশে সাম্প্রদায়িকতাকে সমূলে প্রোথিত করেছে।
১৯২৩ খ্রিস্টাব্দের ১৪ই আগস্ট তারিখে কুলদীপ নায়ারের জন্ম ব্রিটিশ ভারতের অন্তর্ভূত পাঞ্জাবের শিয়ালকোট নামক স্থানে। তার পিতার নাম গুরুবাক সিং এবং মাতার নাম পূরাণ দেভী। শিখ ক্ষত্রিয় সম্প্রদায়ের এই পরিবারটির মাত্রভাষা উর্দ্দু। শৈশবে তিনি গান্ধা সিং হাই স্কুলে লেখাপড়া করেছেন; অত:পর মারী কলেজে। বিএ (আনার্স) করার পর তিনি মার্কিন যুক্তরাষ্ট্রের নর্থওয়েস্টার্ণ ইউনিভার্সিটির মেডিল স্কুল অব জার্নালিজম থেকে উচ্চতর ডিগ্রী লাভ করেন। এছাড়া তিনি আইন অধ্যয়ন করতেন।
১৯৪৭-এ ব্রিটিশ ভারত বিভক্ত হয়ে দুটি রাষ্ট্র পাকিস্তান ও ভারত প্রতিষ্ঠিত হয়। হাজার হাজার মানুষের সঙ্গে হিন্দু ধর্মাবলম্বী কুলদীপ পাকিস্তান ত্যাগ করেন ও ভারতে স্থায়ী হয়ে যান। শিয়ালকোট থেকে তিনি আসেন দিল্লিতে। মাতৃভূমি ত্যাগের অশ্রুবহ ঘটনা তাকে চিরকাল তাড়িয়ে নিয়ে বেড়িয়েছে। প্রভাবশালী সাংবাদিক হিসাবে ভারত-পাকিস্তানের শান্তিপূর্ণ সুসম্পর্ক প্রতিষ্ঠার লক্ষ্যে তিনি সর্ব্বদা সক্রিয় ভূমিকা রেখেছেন।
দিল্লির একটি উর্দু পত্রিকা দৈনিক আনজাম-এর রিপোর্টারের চাকরির মাধ্যমে যুবক কুলদীপ নায়ারের সাংবাদিকতার গোড়াপত্তন। পরবর্তী কালে একটি জাতীয় একটি বার্তা সংস্থায় তিনি কাজ করেছেন। দিল্লী থেকে প্রকাশিত "দৈনিক স্টেটসম্যান" পত্রিকায় আবাসিক সম্পাদক হিসেবে যোগ দেন। মাঝে এক বছরের বিরতি ছাড়া দীর্ঘ ৪৫ বছর একটানা তিনি ‘বিটুইন দ্য লাইন’ শিরোনামে কলাম লিখছেন।
তার প্রথম চাকরি দিল্লীর দৈনিক আন্জাম পত্রিকায় রিপোর্টার হিসাবে। "দৈনিক স্টেটসম্যান" পত্রিকায় কাজ করেছেন দীর্ঘকাল। ১৯৯০ খ্রিস্টাব্দে তাকে লন্ডনে ভারতের হাইকমিশনার নিয়োগ করা হয়। ১৯৯৭-এর আগস্টে তিনি রাজ্যসভার সদস্য নির্ব্বাচিত হন। ২০০৭ থেকে তিনি উর্দ্দু ভাষায় পাকিস্তানের দৈনিক পত্রিকা জং এবং ওয়াক্ত-এ কলাম লিখছেন।
১৯৭৫-৭৭ মেয়াদে জরুরী অবস্থার বিরূদ্ধে লেখালিখির জন্য ইন্দিরা গান্ধী সরকার তাকে কারান্তরীণ করে।
২০১৮ সালের ২৩ আগস্ট ভোরে দিল্লির একটি হাসপাতালে প্রবীণ এই সাংবাদিক মৃত্যুবরণ করেন। তার মৃত্যুতে শোক প্রকাশ করেন ভারতের প্রধানমন্ত্রী নরেন্দ্র মোদি টুইটারে শোক প্রকাশ করে বার্তা দেন। এছাড়া আরো অনেকে শোক জানিয়েছেন।
আবদুল কাদের খান

আবদুল কাদের খান (; ) (১ই এপ্রিল ১৯৩৬ – ১০ অক্টোবর ২০২১) পাকিস্তানে শ্রদ্ধাসহকারে মহসিন-ই-পাকিস্তান (; আক্ষরিকভাবে: পাকিস্তানের উদ্ধারক), অতি জনপ্রিয় ডঃ এ. কিউ. খান, ছিলেন একজন পাকিস্তানি পরমাণু বিজ্ঞানী এবং একজন ধাতুবিদ্যা প্রকৌশলী। পাকিস্তানের সমন্বিত পারমাণবিক বোমা প্রকল্পের জন্য এইচইইউ ভিত্তিক গ্যাস-সেন্ট্রিফিউস ইউরেনিয়াম সমৃদ্ধিকরণ প্রোগ্রামের প্রতিষ্ঠাতা হিসাবে গণ্য করা হয়। ১৯৭৬ সালে, তিনি খান গবেষণা পরিক্ষাগারসমূহ (কেআরএল) প্রতিষ্ঠিত করেন। ২০০১ সালে, অবসর হওয়ার পর্যন্ত তিনি একজন সাধারণ পরিচালক এবং ঊর্ধ্বতন বিজ্ঞানী ছিলেন এবং অন্যান্য বিজ্ঞান প্রকল্পে তিনি একটি প্রাথমিক এবং প্রাণপূর্ণ ব্যক্তিত্ব ছিলেন। পারমাণবিক বোমা প্রকল্পে অংশগ্রহণকারী ছাড়াও, তিনি আণবিক অঙ্গসংস্থানবিদ্যা, বাস্তব মারটেনসাইট এবং তার সমন্বিত ঘনীভূত এবং উপাদান পদার্থবিদ্যা-তে অবদান রাখেন।
আবদুল কাদের খান ছিল পাকিস্তানের শীর্ষ বিজ্ঞানী এবং তাকে তথ্যের জন্য জিজ্ঞাসাবাদ করার পূর্বে দেশের বিভিন্ন বৈজ্ঞানিক প্রোগ্রামের সাথে জড়িত ছিলেন।
বিটিভি ওয়ার্ল্ড

বিটিভি ওয়ার্ল্ড ছিল রাষ্ট্রীয় বাংলাদেশ টেলিভিশনের মালিকানাধীন একটি বাংলাদেশী বাংলা ভাষার স্যাটেলাইট ও কেবল টেলিভিশন চ্যানেল। এশিয়াস্যাট ৩ স্যাটেলাইটের মাধ্যমে এটি ২০০৪ সালের ১১ এপ্রিলে সম্প্রচার শুরু করে। বিটিভি ওয়ার্ল্ড বেশিরভাগ সময় বিটিভির ঢাকা কেন্দ্রের অনুষ্ঠানগুলি সিমুলকাস্ট করত। পরে বিটিভি ঢাকার টেরেস্ট্রিয়াল ফিডের সম্প্রচার বন্ধের সময়, বিটিভি ঢাকা বিটিভি ওয়ার্ল্ডের সম্প্রচার সিমুলকাস্ট করত। 
বিটিভি ওয়ার্ল্ড ঢাকার রামপুরায় অবস্থিত বিটিভি ভবন থেকে সারা বিশ্বে সম্প্রচার করত। এটি ঘোষণা করা হয়েছিল যে বিটিভি ওয়ার্ল্ডকে একটি বিনোদন চ্যানেলে রূপান্তরিত করা হবে, যার সময়সূচী হবে বিটিভি ঢাকা থেকে আলাদা। ২০২৪ সালের ৩১ ডিসেম্বর বিটিভি ওয়ার্ল্ড বন্ধ করে দেওয়া হয় ও এর পরিবর্তে পূর্ণাঙ্গ টেলিভিশন চ্যানেল হিসেবে সংবাদভিত্তিক “বিটিভি নিউজ” যাত্রা শুরু করে।
২০০৩ সালের ২৫ ডিসেম্বরে, বাংলাদেশ টেলিভিশনের ৩৯তম বার্ষিকীতে একে স্যাটেলাইট টেলিভিশনে সম্প্রচার শুরু করার পরিকল্পনা করা হয়। তবে প্রযুক্তিগত অসুবিধার কারণে সেই পরিকল্পনায় স্থাগিত করা হয়। ২০০৪ সালের ১১ এপ্রিল বাংলাদেশ টেলিভিশন বিটিভি ওয়ার্ল্ডের মাধ্যমে স্যাটেলাইটে সম্প্রচার শুরু করে। এটি স্যাটেলাইটের ব্যান্ড সি ব্যবহার করে হংকংয়ের এশিয়াস্যাট ৩-এর মাধ্যমে সম্প্রচার করত, যা ওশেনিয়া, এশিয়া, এবং ইউরোপ কভার করত। বিটিভি ওয়ার্ল্ড আন্তর্জাতিক দর্শকদের জন্য ইংরেজি ভাষার অনুষ্ঠান প্রযোজনা করারও পরিকল্পনা করে।
২০১২ সালের ৫ নভেম্বরে, বিটিভি ঢাকা কেন্দ্রের মাধ্যমে স্যাটেলাইটে ২৪-ঘণ্টার সম্প্রচার শুরু করে এবং, এর টেরেস্ট্রিয়াল ফিডের সম্প্রচার বন্ধের সময়, বিটিভি ওয়ার্ল্ডের সম্প্রচার সিমুলকাস্ট করা শুরু করে। ২০১৭ সাল হিসেবে এশিয়াস্যাট ৭ স্যাটেলাইটের মাধ্যমে বিটিভি ওয়ার্ল্ড বিশ্বের ৪৯টি দেশে সম্প্রচার হত। ২০১৮ সালে বিটিভি ওয়ার্ল্ড বঙ্গবন্ধু-১ স্যাটেলাইট ব্যবহার করে সম্প্রচার শুরু করে।
২০১৯ সালের ২ সেপ্টেম্বরে ভারতের ডিডি ফ্রি ডিশে বিটিভি ওয়ার্ল্ড সম্প্রচার শুরু করে। ২০২০ সালের ১০ এপ্রিলে বিটিভি মধ্যপ্রাচ্য এবং উত্তর আফ্রিকায়ও সম্প্রচার শুরু করে। ২০২১ সালের মে মাসে বিটিভি ওয়ার্ল্ড, এর ভ্রাতৃপ্রতিম চ্যানেলসমূহসহ, বিশ্বজুড়ে স্ট্রিম করার জন্য বিটিভি অ্যাপে যুক্ত হয়। ২০২১ সালের আইসিসি পুরুষ টি২০ বিশ্বকাপ প্রচারের সময়, ২৯ অক্টোবর তারিখে জনপ্রিয় অনুষ্ঠান "ইত্যাদি" কেবল বিটিভি ওয়ার্ল্ডে প্রচার হয়। ২০২২ সালের মে মাসে বাংলাদেশ সরকার দেশের বিমানবন্দরগুলিতে এর ভ্রাতৃপ্রতিম চ্যানেলসহ বিটিভি ওয়ার্ল্ডের সম্প্রচারের আদেশ দেয়। ২০২৪ সালের ১৮ জুলাই কোটা সংস্কার আন্দোলনের সময় বাংলাদেশ টেলিভিশনের সদর দফতরে অগ্নিসংযোগের পর বিটিভি ওয়ার্ল্ড সাময়িকভাবে সেই দিন সম্প্রচার বন্ধ করে দেয়। একই বছর ৩০শে ডিসেম্বর বিটিভি ওয়ার্ল্ডকে স্বতন্ত্র নিউজ চ্যানেলে রূপান্তরের প্রশাসনিক অনুমোদন প্রদান করা হয়। ৩১ ডিসেম্বর বিটিভি ওয়ার্ল্ড বন্ধ করে দেওয়া হয় ও এর পরিবর্তে বিটিভি নিউজ যাত্রা শুরু করে।
হট স্পট (ক্রিকেট)

হটস্পট হচ্ছে ইনফ্রারেড ইমেজিং প্রক্রিয়া। এই প্রক্রিয়া এখন পর্যন্ত ক্রিকেট ছাড়া অন্য কোথাও খুব একটা দেখা যায় নি। সাধারণত ক্রিকেট খেলায় ব্যাটসম্যানের গায়ে অর্থাৎ প্যাডে, গ্লাভসে কিংবা ব্যাটে বল’র টাচ বা এডজ বের করতে এই পদ্ধতি ব্যবহার করা হয়। এই পদ্ধতির দ্বারা একজন ব্যাটার আউট হওয়া না হওয়ার ব্যাপারে জানা যায়। 
মাঠে’র দুই আম্পায়ার যখন কোনও আউট’র জন্য থার্ড আম্পায়ার’র কাছে যান তখন তিনি হট স্পট দিয়ে এডজ কিংবা স্পর্শ পরীক্ষা করে দেখেন। ইনফ্রারেড (Infrared) ইমেজিং এর কারণে ব্যাটসম্যানের চারপাশ এবং ব্যাটসম্যানকে কালো দেখায়। অনেকটা ম্যানুয়াল ক্যামেরার নেগেটিভ এর মত। সেক্ষেত্রে স্পর্শ এর জায়গাটা তুলনামূলকভাবে সাদা দেখায়। এ প্রক্রিয়ার জন্য দুটি ক্যামেরার প্রয়োজন হয়। দুটি ক্যামেরাকে থাকতে হবে সম্পূর্ণ বিপরীত দিকে। এবং এই ক্যামেরাগুলুকে থাকতে হবে মাঠ থেকে কিছুটা উপরে পুরা খেলাটাকে ভিডিও করা অবস্থায়। বল অন্য কোনও কিছু’র অংশের সাথে সংঘর্ষ করলে সেই জায়গাটা সাদা করে দেওয়াই হটস্পট এর কাজ।
ফ্রান্সের গবেষক নিকোলাস বিওন (Nicholas Bion) সর্বপ্রথম হট স্পট সিস্টেম আবিষ্কার করেন। ২০০৬ সালে অস্ট্রেলিয়ায় সর্বপ্রথম (অস্ট্রেলিয়া বনাম ইংল্যান্ড) খেলার সময় এই হটস্পট সিস্টেম প্রথম চালু করা হয়। কিন্তু আরও আগে দ্য গাব্বা’তে ২৩ নভেম্বের ২০০৬ হটস্পট তার পথ চলা শুরু করে। স্কাই স্পোর্টস ও স্নিকোমিটার নামক অস্ট্রেলিয়ান কোম্পানী এই হট স্পট সিস্টেমে’র উদ্দোগতা। তবে ঐ অ্যাশেজ কিন্তু নাইন নেটওয়ার্ক কোম্পানি এই প্রযুক্তি নিয়ে আসে।
জড়তা

জড়তা বা জাড্য বলতে, কোনো বস্তু যে অবস্থায় আছে সেই অবস্থায় থাকতে চাওয়ার যে প্রবণতা, বা সেই অবস্থা যেমন গতি বা স্থিতাবস্থা বজায় রাখতে চাওয়ার যে ধর্ম, তা বোঝানো হয়ে থাকে। জড়তার ধারণা পদার্থবিজ্ঞানের একটি মৌলিক বিষয় যা বস্তুর গতীয় অবস্থা সম্পর্কে ধারণা দেয় এবং বস্তুর উপর প্রযুক্ত বলের প্রভাব বর্ণনা করে। বিজ্ঞানী নিউটন তার "ফিলোসোফিয়া ন্যাচারালিস প্রিন্সিপিয়া ম্যাথম্যটিকা" বইতে জড়তাকে তার প্রথম সূত্রের সাহায্যে ব্যাখ্যা করেন। নিউটনের প্রথম সূত্রটি হল: “বাহ্যিক বল প্রয়োগ না করলে স্থির বস্তু স্থিরই থাকে এবং গতিশীল বস্তু সুষম দ্রুতিতে সরল পথে চলতে থাকে।”
জড়তা দুই ধরনের। যথা:
এক. স্থিতি জড়তা বা স্থিতিজাড্য
দুই. গতি জড়তা বা গতিজাড্য
বস্তুর জড়তা এর ভর এবং বেগের উপর নির্ভর করে। কোন বস্তুর বেগ যত বেশি হবে বা ভর যত বেশি হবে সেটির জড়তা তত বেশি হবে। বস্তুর ভরবেগ হল এর জড়তার একটি পরিমাপ। কোন গতিশীল বস্তুর ভর ও বেগের গুণফলকে ভরবেগ বলা হয়। কোন বস্তুর ভরবেগ যত বেশি তার জড়তা তত বেশি হবে এবং এটি চলার পথে কোন বস্তুকে তত বেশি বল প্রয়োগ করতে পারবে। এবং বস্তুটিকে স্থির অবস্থায় আনতে তত বেশি বল প্রয়োগ করতে হবে।
গানিতিকভাবেঃ
কোন বস্তুর ভরবেগ formula_1, বেগ formula_2, ভর formula_3 হলে
formula_1 = formula_3formula_2
আবার কোন স্থির বস্তুর ভর যত বেশি হবে তকে গতিশীল করতে তত বেশি বল প্রয়োগ করতে হবে। কারণ ভর বেশি হলে এর জড়তাও বেশি হবে।
উদাহরণস্বরূপ বলা যায় যে ২০০মিটার/সেকেন্ড বেগের ০.০৫কিলোগ্রাম ভরের একটি বুলেট যে পরিমাণ জড়তা সম্পন্ন ১০০০ কিলোগ্রাম ভরের ০.০১ মিটার/সেকেন্ড বেগের একটি গাড়ির জড়তা সমান এবং দুটিকে থামাতেই সমান পরিমাণ বল প্রয়োগ করতে হবে। কারণ উভয়েরই ভরবেগ ১০কিলোগ্রাম x মিটার/সেকেন্ড।
আমিন উল্লাহ শেখ (বীর বিক্রম)

আমিন উল্লাহ শেখ (জন্ম: অজানা - মৃত্যু: ১৯৯৯) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। 
আমিন উল্লাহ শেখের পৈতৃক বাড়ি চাঁদপুরের ফরিদগঞ্জ উপজেলার পাইকপাড়া গ্রামে। তার বাবার নাম নোয়াব আলী শেখ এবং মায়ের নাম মাহমুদা খাতুন। তার স্ত্রীর নাম আয়েশা বেগম। তাদের এক মেয়ে, ছয় ছেলে।
আমিন উল্লাহ শেখ পাকিস্তানি নৌবাহিনীতে ইলেকট্রিক আর্টিফিসার (ইএ) পদে চাকরি করতেন। ১৯৭১ সালে ফ্রান্সের তুলন নৌঘাঁটিতে সাবমেরিনার হিসেবে প্রশিক্ষণে ছিলেন। মুক্তিযুদ্ধ শুরু হলে ৩১ মার্চ আরও সাতজন বাঙালি সাবমেরিনারের সঙ্গে তুলন থেকে পালিয়ে অনেক বাধাবিপত্তি অতিক্রম করে ভারতে যান। পরে তিনি মুক্তিবাহিনীর নৌ-উইংয়ে অন্তর্ভুক্ত হন।
মুক্তিযুদ্ধকালে মুক্তিবাহিনীর নৌ মুক্তিযোদ্ধারা কেন্দ্রীয় পরিকল্পনায় আগস্ট মাসে একযোগে কয়েকটি সফল অপারেশন পরিচালনা করেন। এতে পাকিস্তান সরকারের ভিত কেঁপে ওঠে। বহির্বিশ্বে বাংলাদেশের মুক্তিযুদ্ধ নিয়ে হইচই পড়ে। এর সাংকেতিক নাম ছিল ‘অপারেশন জ্যাকপট’। এরপর নৌ মুক্তিযোদ্ধারা বাংলাদেশ থেকে ভারতে ফিরে যান। কিছুদিন পর তারা কয়েকটি দলে বিভক্ত হয়ে আবার বাংলাদেশে রওনা হন। আমিন উল্লাহ শেখের নেতৃত্বে ২৬ জনের একটি দল রওনা হয় চাঁদপুরের উদ্দেশে। অক্টোবর মাসের শেষে তারা চাঁদপুরে পৌঁছান। এবার আগের মতো কেন্দ্রীয় পরিকল্পনা ছিল না। কোনো নির্দিষ্ট এলাকা বা সময় বেঁধে দেওয়া হয়নি। প্রতিটি দলের দলনেতা সহযোদ্ধাদের সঙ্গে আলোচনা করে টার্গেট নির্ধারণ করতেন। দ্বিতীয় পর্যায়ে আমিন উল্লাহ শেখরা চাঁদপুরে অনেকগুলো অপারেশন করেন। এর মধ্যে বার্মা ইস্টার্ন (বর্তমানে মেঘনা) কোম্পানির তেলের ডিপো, এমভি লোরেম, এমভি স্বামী, এমভি লিলিসহ চীনা পতাকাবাহী জাহাজ ও পাকিস্তান নৌবাহিনীর গানবোট ধ্বংস উল্লেখযোগ্য। ৩০ অক্টোবর রাতে তারা দুটি দলে বিভক্ত হয়ে একই সময় দুটি অপারেশন করেন। আমিন উল্লাহ শেখ পরিকল্পনা করেছিলেন ওই রাতে তারা চাঁদপুরের ভাটিতে নীলকমলের কাছে অপারেশন করবেন। সেখানে রাতে পাকিস্তানি সেনা ও নৌবাহিনীর কয়েকটি গানবোট নোঙর করা থাকত। এদিকে ডাকাতিয়া নদীর লন্ডন ঘাটে মার্কিন পতাকাবাহী এমভি লোরেমও সেদিন নোঙর করা ছিল। জাহাজটি পাকিস্তানিদের জন্য খাদ্য ও সমরাস্ত্র বহন করে সেখানে আসে। এ খবর আমিন উল্লাহ শেখ সে দিনই জানতে পারেন। তিনি সহযোদ্ধাদের সঙ্গে আলোচনা করে একই দিন ওই জাহাজেও অভিযান পরিচালনার সিদ্ধান্ত নেন। তার প্রত্যক্ষ তত্ত্বাবধানে পরিচালিত হয় পাকিস্তানি গানবোট ধ্বংসের অভিযান। অপর দল এমভি লোরেম জাহাজ ধ্বংস করে। নীলকমলে নিরাপত্তাব্যবস্থা ছিল অত্যন্ত মজবুত। এরই মধ্যে সে দিন তার সহযোদ্ধারা দুঃসাহসিকতার সঙ্গে মাইন লাগিয়ে পাকিস্তানি নৌবাহিনীর একটি গানবোট ডুবিয়ে দেন। দুর্ধর্ষ নৌ-মুক্তিযোদ্ধাদের আক্রমণ পাকিস্তানিরা কঠোর নিরাপত্তাবলয় তৈরি করেও প্রতিরোধ করতে পারেনি। অন্যদিকে লন্ডন ঘাটে ডুবে যাওয়া ‘এমভি লোরেম’ স্বাধীনতার পর তিন দশক ওই অভিযানের স্মৃতি বহন করে। তখন পর্যন্ত সেটি উদ্ধার করা সম্ভব হয়নি। মুক্তিযুদ্ধকালের এসব অভিযানের ধরন ও বিবরণ এখন মনে হয় একই রকম। কিন্তু বাস্তবে কোনো ঘটনাই এক রকম ছিল না। স্থান ও অবস্থানভেদে প্রতিটি অভিযান ছিল ভিন্ন রকমের। সুচিন্তিত পরিকল্পনা করে মুক্তিযোদ্ধাদের এক একটি অভিযান সফল করতে হয়েছে।
আবদুল কুদ্দুস (বীর প্রতীক)

আবদুল কুদ্দুস (জন্ম: ২৮ মার্চ, ১৯৫৩) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
আবদুল কুদ্দুসের পৈতৃক বাড়ি হবিগঞ্জ জেলার চুনারুঘাট উপজেলার গোগাউড়া গ্রামে। তার বাবার নাম আবদুস শহিদ এবং মায়ের নাম কাতেমুন্নেছা। তার স্ত্রীর নাম সালেমা বেগম। তাদের তিন ছেলে ও দুই মেয়ে। 
আবদুল কুদ্দুস ১৯৭১ সালে শিক্ষার্থী ছিলেন। মুক্তিযুদ্ধ শুরু হলে প্রতিরোধ যুদ্ধরত চতুর্থ ইস্ট বেঙ্গল রেজিমেন্টের সঙ্গে স্বেচ্ছাসেবক হিসেবে যোগ দেন। পরে ওই রেজিমেন্টের অধীনে প্রশিক্ষণ নেন। মুক্তিযুদ্ধের মাঝামাঝি তাকে নিয়মিত মুক্তিবাহিনীর নবগঠিত নবম ইস্ট বেঙ্গল রেজিমেন্টে অন্তর্ভুক্ত করা হয়। ২ নম্বর সেক্টরে তিনি বেশ কয়েকটি যুদ্ধে অংশ নেন।
১৯৭১ সালের অক্টোবর মাসের মাঝামাঝি। রাতে আবদুল কুদ্দুসসহ একদল মুক্তিযোদ্ধা সমবেত হন ভারত-বাংলাদেশ সীমান্তের ভারতীয় এলাকায়। এপারে বাংলাদেশের ব্রাহ্মণবাড়িয়া জেলার কসবা থানার লাতুমুড়া। মুক্তিযোদ্ধাদের মূল লক্ষ্য অবশ্য পাকিস্তান সেনাবাহিনীর কসবার পুরোনো বাজার ঘাঁটি; সেটি দখল করা। কিন্তু মুক্তিযোদ্ধারা লাতুমুড়ায় সমবেত হয়েছেন বিশেষ কারণে। পাকিস্তান সেনাবাহিনীর মনোযোগ আকর্ষণ ও তাদের ধোঁকা দেওয়া। প্রায় এক ব্যাটালিয়ন মুক্তিযোদ্ধা সমবেত হন লাতুমুড়ার সামনে। তাদের সার্বিক নেতৃত্বে ছিলেন আইন উদ্দিন (বীর প্রতীক)। মুক্তিযোদ্ধারা লাতুমুড়ার সামনে গোলাগুলি ও ছোটোখাটোো যুদ্ধের মহড়া প্রদর্শন করেন। এর মাধ্যমে সফলতার সঙ্গেই তারা পাকিস্তানিদের মনোযোগ আকর্ষণে সক্ষম হন। কসবার বিভিন্ন স্থানে অবস্থানরত পাকিস্তান সেনাবাহিনী কেন্দ্রীভূত হয়ে লাতুমুড়ার সামনে সমবেত মুক্তিযোদ্ধাদের আক্রমণ চালানোর প্রস্তুতি নেয়। এ ঘটনা চলাকালে আবদুল কুদ্দুসসহ মুক্তিযোদ্ধাদের একাংশ (দুই কোম্পানি) লেফটেন্যান্ট খন্দকার আবদুল আজিজের নেতৃত্বে রাতের অন্ধকারে স্থান পরিবর্তন করেন। তারা পাকিস্তানিদের সতর্ক চোখ ফাঁকি দিয়ে সমবেত হন লাতুমুড়ার উত্তর দিকে। ২২ অক্টোবর ভোরে মুক্তিযোদ্ধারা লাতুমুড়ার সামনে থেকে প্রথম আক্রমণ চালান। পাকিস্তান সেনাবাহিনী সর্বশক্তি দিয়ে আক্রমণ প্রতিরোধ শুরু করে। তখন আবদুল কুদ্দুসরা পেছন দিক থেকে পাকিস্তান সেনাবাহিনীর ওপর আক্রমণ করেন। বিস্মিত পাকিস্তানিরা এমন আক্রমণ আশা করেনি। আক্রমণ প্রতিরোধে তারা ব্যর্থ হয় এবং পশ্চাদপসরণ করে।
তবে পাকিস্তানিরা কিছুক্ষণের মধ্যেই পুনঃ সংগঠিত হয়ে পাল্টা আক্রমণ চালায়। মুখোমুখি যুদ্ধ চলতে থাকে। আবদুল কুদ্দুস ও তার সহযোদ্ধারা বিপুল বিক্রমে যুদ্ধ করেন। তাদের সাহসিকতায় পাকিস্তানি সেনারা হতোদ্যম হয়ে পড়ে। একপর্যায়ে তারা পিছে হটতে শুরু করে। এ সময় মুক্তিযোদ্ধারা পাকিস্তানিদের ওপর আরও চড়াও হন। দুই পক্ষে প্রায় হাতাহাতি যুদ্ধ শুরু হয়ে যায়। যুদ্ধের একপর্যায়ে একটি শেল বিস্ফোরিত হয় আবদুল কুদ্দুসের পাশে। স্প্লিন্টার তার বুকে লাগে। আহত হয়েও তিনি দমে যাননি। যুদ্ধ অব্যাহত রাখেন। কিন্তু অতিরিক্ত রক্তক্ষরণে কিছুক্ষণের মধ্যেই তিনি নিস্তেজ হয়ে পড়েন। যুদ্ধ চলাবস্থায় সহযোদ্ধারা তাকে দ্রুত উদ্ধার করে ফিল্ড চিকিৎসাকেন্দ্রে পাঠান। পরে সেখান থেকে তাকে পাঠানো হয় আগরতলার জিবি হাসপাতালে। সেদিন প্রায় তিন ঘণ্টা যুদ্ধ হয়। পাকিস্তানিরা ব্যাপক ক্ষয়ক্ষতি স্বীকার করে সেখান থেকে পালিয়ে যায়। ২৬ জন পাকিস্তানি সেনা নিহত ও ১৮ জন আহত হয়। এলএমজি, পিস্তল ও গ্রেনেডসহ নানা ধরনের অস্ত্রশস্ত্র মুক্তিযোদ্ধাদের হস্তগত হয়। মুক্তিযোদ্ধাদের পক্ষে আবদুল কুদ্দুসসহ কয়েকজন আহত হন।
সুতরাং

সুতরাং ১৯৬৪ সালে মুক্তিপ্রাপ্ত বাংলাদেশের স্বাধীনতাপূর্ব একটি পাকিস্তানি বাংলা ভাষার চলচ্চিত্র। ছবিটি পরিচালনা করেছেন সুভাষ দত্ত এবং তিনি এই ছবিতে একটি গ্রামের ছেলের চরিত্রে অভিনয় করেছেন। সুভাষ দত্ত ছাড়াও ছবির প্রধান প্রধান চরিত্রগুলোতে অভিনয় করেছেন কবরী, রানী সরকার, বেবী জাসমীন, বেবী জামান, মেছবাহ, আকবর, মঞ্জুর, ইনাম, সিরাজ, মেহেদী, খান জইনুলসহ আরো অনেকে। সৈয়দ শামসুল হক এই চলচ্চিত্রের চিত্রনাট্য, সংলাপ রচনা করেছিলেন এবং সকল গানের গীতিকার ছিলেন।
এটি কবরী অভিনীত প্রথম চলচ্চিত্র। সুভাষ দত্তের প্রথম পরিচালিত চলচ্চিত্র। এই চলচ্চিত্রের মাধ্যমে সত্য সাহার চলচ্চিত্র সংগীত পরিচালনার অভিষেক ঘটে। এটি বাংলাদেশের প্রথম চলচ্চিত্র হিসেবে আন্তর্জাতিক চলচ্চিত্র সম্মাননা লাভ করেছিল। ১৯৬৫ সালে "ফ্রাংকফুর্ট চলচ্চিত্র উৎসবে" দ্বিতীয় শ্রেষ্ঠ চলচ্চিত্র হিসেবে পুরস্কার লাভ করে।
গ্রামের চঞ্চল তরুণী কবরীকে ( জরিনার ভূমিকায়) ভালবাসে যুবক সুভাষ দত্ত ( আবদুল জব্বার খানের ভূমিকায়)। ভাবীকে দিয়ে জরিনার বাবার কাছে বিয়ের প্রস্তাব পাঠায় সে, কিন্তু জরিনার বাবা দরিদ্র জব্বারের সাথে মেয়ের বিয়ে দিতে রাজি হয়না। টাকা উপার্জনের উদ্দেশ্যে ঢাকায় এসে নৈশপ্রহরীর চাকরি নেয় জব্বার। টাকা আয় করে গ্রামে ফিরে দেখে জরিনার বিয়ে হয়ে গেছে। ভাঙা মনে শহরে ফিরে আসে জব্বার। ওদিকে মদ্যপ স্বামীর সংসারে নির্যাতন আর অপমানের শিকার হয় জরিনা। নিরুপায় জরিনার বাবা জব্বারের সাহায্য নেয়ার জন্য শহরে আসে। ঘটনাচক্রে জরিনার সাথে দেখা হয় জব্বারের। এভাবে বিয়োগান্তক পরিণতির দিকে এগিয়ে যায় কাহিনী।
সুতরাং ছবির সংগীত পরিচালনা করেন বাংলাদেশের বিখ্যাত সংগীত পরিচালক সত্য সাহা। 
সুতরাং - বাংলা মুভি ডাটাবেজ
অ্যালান আইজ্যাক

অ্যালান রেমন্ড আইজ্যাক, সিএনজেডএম (; জন্ম: ২০ জানুয়ারি, ১৯৫২) নিউজিল্যান্ডের সাবেক ক্রিকেট খেলোয়াড়। এছাড়াও তিনি আইসিসি’র সভাপতির দায়িত্ব পালন করেন। ২০০৮-২০০৯ মেয়াদে নিউজিল্যান্ড ক্রিকেট বোর্ডের সভাপতি হিসেবে আসীন হন। বামহাতি ব্যাটসম্যানরূপে শৈশবকাল থেকেই ওয়েলিংটনে ক্রিকেট খেলেছেন অ্যালান আইজ্যাক।
২০১২ সালে আন্তর্জাতিক ক্রিকেট কাউন্সিলের সভাপতি হিসেবে ভারতীয় ক্রিকেট কন্ট্রোল বোর্ডের সাবেক সভাপতি শরদ পওয়ারের স্থলাভিষিক্ত হন। পরবর্তীতে ২৬ মে, ২০১৪ তারিখে বাংলাদেশ ক্রিকেট বোর্ডের সাবেক সভাপতি ও আইসিসি’র সাবেক সহ-সভাপতি আ হ ম মোস্তফা কামাল ১১শ সভাপতি হিসেবে তার স্থলাভিষিক্ত হন।
২০১৩ সালের নববর্ষের সম্মাননায় ক্রিকেট ও ব্যবসায়ে অসামান্য অবদান রাখায় অ্যালান আইজ্যাককে কম্প্যানিয়ন অব দ্য নিউজিল্যান্ড অর্ডার অব মেরিট পদবীতে ভূষিত করা হয়।
ওলেভ ব্যাডেন পাওয়েল

ওলেভ সেন্ট ক্লেয়ার ব্যাডেন-পাওয়েল, ব্যারোনেস ব্যাডেন-পাওয়েল, জিবিই (; জন্ম: ২২ ফেব্রুয়ারি, ১৮৮৯ - মৃত্যু: ২৫ জুন, ১৯৭৭) স্কাউটিং এবং গার্ল গাইডসের প্রতিষ্ঠাতা রবার্ট ব্যাডেন পাওয়েলের সহধর্মিনী এবং সহযোগী হিসেবে স্কাউট আন্দোলনে ৩৫ বছরেরও অধিককাল সম্পৃক্ত ছিলেন। ইংল্যান্ডের চেষ্টারফিল্ডে 'ওলেভ সেন্ট ক্লেয়ার' নামে জন্মগ্রহণ করেন এবং পরবর্তীতে তিনি 'ওলেভ, লেডি ব্যাডেন-পাওয়েল'; 'দ্য ডোয়েজার ল্যাডি ব্যাডেন-পাওয়েল' নামেও পরিচিতি লাভ করেন।
চিত্রকর হ্যারল্ড সোয়ামেজের ৩য় এবং সর্বকনিষ্ঠ কন্যা ছিলেন। তিনি বাবা-মা এবং অনেক গভার্নেসের তত্ত্বাবধানে বাড়ীতে পড়াশোনা করেন। জীবনের প্রথম ২৩ বছরের মধ্যে সতেরটি বাড়ীতে বসবাস করেছেন। ওলেভ বহিরাঙ্গনের ক্রীড়া হিসেবে টেনিস, সুইমিং, ফুটবল, স্কেটিং এবং ক্যানোইংয়ের প্রতি আসক্ত ছিলেন। এছাড়াও তিনি ভায়োলিন বাজাতে ভালবাসতেন।
জানুয়ারি, ১৯১২ সালে ওলেভ ২য় বোয়ের যুদ্ধ বিজয়ী এবং স্কাউটের প্রতিষ্ঠাতা রবার্ট ব্যাডেন পাওয়েলের সাথে মিলিত হন। পাওয়েল তখন নিউইয়র্ক থেকে স্কাউটের বিশ্ব সফরে বের হয়েছেন। ২৩ বছর বয়সী ওলেভ এবং ৫৫ বছর বয়সী রবার্ট একই তারিখে জন্মগ্রহণ করেছিলেন। একই বছরের সেপ্টেম্বর মাসে গণমাধ্যমের কারণে বাগদান পর্ব সমাপণ করেন। কঠোর গোপনীয়তায় তারা ৩০ অক্টোবর, ১৯১২ সালে বিবাহবন্ধনে আবদ্ধ হন। ইংল্যান্ডের স্কাউট এবং গাইডেরা প্রত্যেকই এক পেনি করে চাঁদা সংগ্রহ করে ব্যাডেন-পাওয়েল দম্পতির জন্যে বিয়ের উপহারস্বরূপ একটি গাড়ী দেয়।
১৯১৮ সালে ওলেভ ব্রিটেনের চীফ গাইডরূপে নিযুক্ত হন। পরবর্তীতে একই বছর তিনি স্বর্ণমণ্ডিত সিলভার ফিস পুরস্কারে ভূষিত হন। ১৯৩০ সালে তিনি ওয়ার্ল্ড চীফ গাইড হিসেবে নির্বাচিত হন। গাইড এবং গার্ল স্কাউট আন্দোলনের বৃহৎ পরিসরে অংশগ্রহণ করে উত্তরণ ঘটান। আন্তর্জাতিক স্কাউট জাম্বুরীতে অংশগ্রহণসহ বিশ্বের ১১১টি দেশ পরিদর্শন করেন।
বাংলাদেশের ডাকটিকিট

বাংলাদেশের ডাকটিকেট প্রথম প্রকাশিত হয়, ১৯৭১ সালের ২৬শে জুলাই, বাংলাদেশ একটি স্বাধীন রাষ্ট্র হিসাবে প্রতিষ্ঠিত হওয়ার আগে, মুক্তিযুদ্ধ চলাকালিন অবস্থায়। ১৯৭১ সালে বাংলাদেশের মুক্তিসংগ্রামের প্রতি বর্হিবিশ্বের দৃষ্টি আকর্ষণ ও বিভিন্ন বন্ধুভাবাপন্ন দেশের সমর্থন লাভের উদ্দেশ্যে মুজিবনগর সরকার বাংলাদেশে ডাকটিকিট প্রচলন করার সিদ্ধান্ত গ্রহণ করেন। অধ্যাপক-শিল্পী বিমান মল্লিক বাংলাদেশের প্রথম ৮টি ডাকটিকিটের নকশা করেন।
ব্রিটিশ পার্লামেন্টের সদস্য জন স্টোনহাউসের পরামর্শ অনুযায়ী ১৯৭১-এর এপ্রিলের শেষদিকে প্রবাসী বাংলাদেশ সরকারের প্রধানমন্ত্রী তাজউদ্দীন আহমদ ডাকটিকিট প্রকাশের বিষয়ে সিদ্ধান্ত গ্রহণ করেন সে অনুযায়ী স্টোনহাউস যুক্তরাজ্য প্রবাসী ভারতের পশ্চিমবঙ্গের বাঙালি গ্রাফিক শিল্পী অধ্যাপক বিমান মল্লিকের সঙ্গে যোগাযোগ করে এক প্রস্থ ডাকটিকিটের নকশা তৈরি করে দেওয়ার অনুরোধ করেন। বাংলাদেশ সরকারের প্রতিনিধি বিচারপতি আবু সাঈদ চৌধুরীর নির্দেশ মতো বিমান মল্লিক ডাকটিকিটের সম্পূর্ণ পরিকল্পনা, নকশা তৈরির দায়িত্বভার গ্রহণ করেন। সংবাদপত্র, রেডিও ও টেলিভিশনের মাধ্যমে নিরাপরাধ বাঙালি জনসাধারণের ওপর পাকিস্তানি সেনাবাহিনীর অমানুষিক অত্যাচারের কাহিনী শিল্পীর অজ্ঞাত ছিল না। তাই সেই প্রস্তাব ও দায়িত্ব গ্রহণ করে তিনি পূর্ববঙ্গের বাঙালিদের স্বাধিকার সংগ্রামে সাধ্যমতো সাহায্যদানের সুযোগটি গ্রহণ করেন। বিমান মল্লিক অধ্যাপনার কাজে ব্যস্ত থাকা সত্ত্বেও মাত্র ছয় সপ্তাহের মধ্যে আটটি ডাকটিকিটের নকশা তৈরির কাজ সম্পন্ন করেন। বিচারপতি আবু সাঈদ চৌধুরী এক স্মৃতিচারণে বলেছেন, 'এই ডাকটিকিট প্রকাশের ফলে মুজিবনগর সরকার যে বাংলাদেশ পরিচালনা করছে, এই ধারণা বিদেশে সমর্থন লাভ করে।'
ডাকটিকিটের একটিতে বাংলাদেশের মানচিত্র ছিল, অন্য একটিতে ছিল ব্যালটবাক্স। ব্যালটবাক্স গণতন্ত্রের প্রতীক। আরেকটি ছিল শিকল ভাঙার ছবি। এর দ্বারা ইঙ্গিত করা হয়েছে বাংলাদেশ পাকিস্তানের পরাধীনতা থেকে মুক্ত হয়েছে। একটি টিকিটে ছিল বঙ্গবন্ধুর প্রতিকৃতি, আরেকটিতে ঢাকা বিশ্ববিদ্যালয়ে গণহত্যার চিত্র। ১৯৭১-এর ২৯শে জুলাই বাংলাদেশের প্রথম ৮টি ডাকটিকিট ও ফাস্ট ডে কাভার বিভিন্ন দেশে আনুষ্ঠানিকভাবে প্রকাশ উপলক্ষে ব্রিটিশ পার্লামেন্ট একটি অনুষ্ঠানের আয়োজন করে। আটটি ডাকটিকিট বিশিষ্ট্য প্রতি সেটের মূল্য ছিল ২১ টাকা ৮০ পয়সা।
বাংলাদেশ অলিম্পিক সংস্থা

বাংলাদেশ অলিম্পিক সংস্থা (এছাড়াও সংক্ষেপে আইওসি কোড বিএএন দ্বারা পরিচিত) হলো বাংলাদেশের জাতীয় অলিম্পিক কমিটি। এই সংস্থাটির ১৯৭৯ সালে প্রতিষ্ঠিত হয়েছে; প্রতিষ্ঠার ১ বছর পর ১৯৮০ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর বাংলাদেশের ঢাকায় অবস্থিত।
বর্তমানে বাংলাদেশ অলিম্পিক সংস্থার সভাপতির দায়িত্ব পালন করছেন ওয়াকার-উজ-জামান, যিনি ২০২৪ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন সৈয়দ শহীদ রেজা।
১৯৭৯ সালে বাংলাদেশের বহু-ক্রীড়ার সর্বোচ্চ সংস্থা হিসেবে বাংলাদেশ অলিম্পিক সংস্থা প্রতিষ্ঠিত হয়েছে। হুসেইন মুহাম্মদ এরশাদ এই সংস্থার প্রথম সভাপতির দায়িত্ব পালন করেছেন, যিনি ১৯৭৯ হতে ১৯৯০ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় পাঁচ বছর পর বাংলাদেশ ১৯৮৪ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে।
পাথরের বন

পাথরের বন বা পাথুরে বন বা স্টোন ফরেস্ট () হচ্ছে চীনের ইউনান প্রদেশের চিরবসন্তের শহর কুনমিং থেকে ৮৫ কিলোমিটার দুরের সাইলন জেলার দিকে প্রকৃতির অপার বিস্ময়। পাথরের বন প্রকৃতির এক অদ্ভুত খেয়াল। চারিদিকে পাথরের অভূতপূর্ব সব কারুকার্য। চীনের ইউনান প্রদেশের এই পর্বতমালাটি হিমালয় পর্বতমালারই একটি অংশ। ছোট বড় উঁচু নিচু বিচিত্র পাথর দিগ্বিদিক এমনভাবে ছড়িয়ে ছিটিয়ে আছে যেন এক গভীর জঙ্গল, যে জঙ্গলে পাতায় ছাওয়া সবুজের পরিবর্তে বিশাল সব পাথুরে বৃক্ষ সদম্ভে দাঁড়িয়ে আছে। ২০০৭ সালেই ইউনেস্কো শিলিন পাথুরে বনকে বিশ্ব ঐতিহ্যকেন্দ্র বলে ঘোষণা করে।
পাথরের বনের আজকের এই অবস্থায় পৌছতে লেগেছিলো প্রায় ২৭০ মিলিয়ন বছর। শত শত বছর ধরে সাগরের তলদেশে জমা হচ্ছিল চুনাপাথর। ভূ-তত্ত্ববিদদের মতে এই পাথরের বন কারস্ট টপোগ্রাফির এক নান্দনিক উদাহরণ। প্রকৃতির বিচিত্র খেয়ালে কোন এক সময় হয়তো এখানে বয়ে গিয়েছিল বড়সড় কোনো ভূমিকম্প, কিংবা রহস্যময় কোনো কারণে অত্র অঞ্চলে ঘটে এক ভৌগোলিক পরিবর্তন, সাগরের তলদেশের পানি শুকিয়ে যেতে থাকে আর সাগরের তলদেশ থেকে বেরিয়ে আসে লক্ষ বছরের পুরনো বৈচিত্রময় চুনাপাথরের পাহাড়। পাহাড়গুলো আজো তার বুকের মধ্যে ধারণ করে আছে নানাবিধ সামুদ্রিক ফসিল।
"সাইলন জাতীয় চিনে অঞ্চল" ৩৫০ বর্গকিলোমিটার (১৪০ বর্গমাইল) এলাকা জুড়ে রয়েছে এবং একে সাত নিম্নরূপ এলাকায় বিভক্ত করা হয়:
প্রচলিত লোককাহিনী অনুসারে, প্রেমিককে বিয়ে করতে চেয়েছিল উই আদিবাসী এক মেয়ে। কিন্তু সমাজের বাধার মুখে প্রতিষ্ঠা করতে পারেনি ভালোবাসার দাবি। শোকে জমে পরে পাথর হয়ে যায় আশিমা। মাথায় স্কার্ফ এবং হাতে ঝুড়ি নিয়ে ঘুরতে থাকা মেয়ের মতো দেখতে এ পাথরটির সামনে প্রতিবছর নানা অনুষ্ঠানের আয়োজন করে উই আদিবাসীরা।
মোহাম্মদ এজাজুল হক খান

মো. এজাজুল হক খান (জন্ম: ১০ অক্টোবর, ১৯৪৭) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
মো. এজাজুল হকের পৈতৃক বাড়ি কুষ্টিয়া জেলার দৌলতপুর উপজেলার গোয়ালগ্রাম গ্রামে। তার বাবার নাম কিফাত আলী খান এবং মায়ের নাম শাহেরা খাতুন। তার স্ত্রীর নাম মলিদা খানম। তাদের এক মেয়ে, তিন ছেলে। 
মো. এজাজুল হক খান পাকিস্তান সেনাবাহিনীর ৩ কমান্ডো ব্যাটালিয়নে চাকরি করতেন। ১৯৭১ সালে এর অবস্থান ছিল কুমিল্লা সেনানিবাসে। ২৫ মার্চের পর পাকিস্তান সেনাবাহিনীর হাতে তিনি বন্দী হন। পাকিস্তানিরা তাকে নির্যাতন করে, তবে হত্যা করেনি। জুলাই মাসের শেষে সেনা কর্তৃপক্ষ অঙ্গীকারণামা নিয়ে তাকে মুক্তি দেয় এবং চাকরিতে পুনর্বহাল করে।
১৯৭১ সালের ১৪-১৫ নভেম্বর। ভারত-বাংলাদেশ সীমান্তের জামালপুরের বকশিগঞ্জ উপজেলার অন্তর্গত কামালপুর গ্রামের মাঝামাঝি বিওপির অবস্থান। এখানে ছিল পাকিস্তান সেনাবাহিনীর শক্ত ঘাঁটি। কাঁটাতার দিয়ে ঘেরা ছিল গোটা বিওপি। বিছানো ছিল অসংখ্য মাইন ও বুবিট্র্যাপ। মূল প্রতিরক্ষার চারপাশে ছিল অনেক বাংকার। মুক্তিযুদ্ধকালে এখানে অসংখ্য যুদ্ধ সংঘটিত হয়। সেদিন অগ্রবর্তী দলের মুক্তিযোদ্ধারা পাকিস্তান সেনাবাহিনীর দুর্ভেদ্য ওই প্রতিবন্ধকতা অতিক্রম করে মূল প্রতিরক্ষায় ঢুকে যান। অনেক মুক্তিযোদ্ধা মাইন ও গুলির আঘাতে মাটিতে লুটিয়ে পড়েন। তার পরও তারা থেমে যাননি। দেশমাতৃকার প্রতি অকৃত্রিম ভালোবাসায় এগিয়ে যান। অবশ্য বিজয়ী হতে পারেননি। কুয়াশাচ্ছন্ন শীতের রাতে মুক্তিযোদ্ধারা পাকিস্তান সেনাবাহিনীর ঘাঁটির কাছাকাছি পরিখা খনন করে অবস্থান নেন। কয়েকটি দল ও উপদলে বিভক্ত ছিলেন তারা। তাদের সার্বিক নেতৃত্বে ছিলেন আবু তাহের (বীর উত্তম)। তিনি নিজেই প্রত্যক্ষ ও পরোক্ষভাবে যুদ্ধ পরিচালনা করেন। তার সঙ্গে থাকা উপদলে ছিলেন মো. এজাজুল হক খান। মধ্যরাতে শুরু হয়ে যায় তুমুল যুদ্ধ। বারুদের উৎকট গন্ধ, গোলাগুলিতে প্রকম্পিত হয় চারদিক। এ রকম যুদ্ধে রক্তপাত, একাধিক মৃত্যু ও ক্ষয়ক্ষতি অবশ্যম্ভাবী। একপর্যায়ে পাকিস্তান সেনাবাহিনীর পাল্টা আক্রমণের তীব্রতা বেড়ে যায়। মো. এজাজুল হক খানসহ মুক্তিযোদ্ধারা এতে বিচলিত হননি। বিপুল বিক্রমে তারা যুদ্ধ করেন। সমানতালে যুদ্ধ চলে। সকালের দিকে যুদ্ধের তীব্রতা কমে যায়। এ সময় অগ্রভাগে থাকা মুক্তিযোদ্ধা দলের দলনেতা অধিনায়ক আবু তাহেরকে জানান, তারা পাকিস্তানি দুর্গের প্রায় ভেতরে ঢুকে পড়েছেন। অধিনায়ক বিজয় প্রায় হাতের মুঠোয় ভেবে মো. এজাজুল হক খানদের সামনে এগিয়ে যাওয়ার নির্দেশ দেন। একটু পর তিনি নিজেও সামনে এগিয়ে যান। তখন আনুমানিক সকাল নয়টা। এমন সময় হঠাৎ পাকিস্তানি সেনাদের ছোড়া একটি শেল পড়ে অধিনায়কের সামনে। বিস্ফোরিত শেলের স্প্লিন্টার লাগে তার পায়ে। মাটিতে লুটিয়ে পড়েন তিনি। তার সঙ্গে ছিলেন তিন-চারজন মুক্তিযোদ্ধা। তারা বিভ্রান্ত হয়ে পড়েন। মো. এজাজুল হক খান ছিলেন সামনে কিছুটা এগিয়ে। তিনি দ্রুত এসে অধিনায়ককে উদ্ধার করে দ্রুত নিরাপদ স্থানে নিয়ে যান।
সিরাজুল হক (বীর প্রতীক)

শহীদ সিরাজুল হক (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
শহীদ সিরাজুল হকের পৈতৃক বাড়ি চট্টগ্রাম জেলার মীরসরাই উপজেলার ওয়াহেদপুর গ্রামে। তিনি অবিবাহিত ছিলেন। তার বাবার নাম সামসুল হক ভূঁইয়া এবং মায়ের নাম ঝিরাদন বিবি।
শহীদ সিরাজুল হক চাকরি করতেন পাকিস্তান সেনাবাহিনীর অষ্টম ইস্ট বেঙ্গল রেজিমেন্টে। ১৯৭১ সালে এর অবস্থান ছিল চট্টগ্রামের ষোলশহরে। তবে তিনি কয়েকজনসহ তখন চট্টগ্রামের একটি জুট মিলের নিরাপত্তার দায়িত্বে নিয়োজিত ছিলেন। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে ভারতে যান। ১ নম্বর সেক্টরের হরিনা ক্যাম্পে থাকাকালে তিনি মুক্তিবাহিনীর জেড ফোর্সে অন্তর্ভুক্ত হন।
১৯৭১ সালের ৪ আগস্ট শেরপুর জেলার নকশী বিওপিতে মুক্তিবাহিনী ও পাকিস্তান সেনাবাহিনীর মধ্যে ভয়াবহ এক যুদ্ধ সংঘটিত হয়। মুক্তিযুদ্ধকালে পাকিস্তান সেনাবাহিনী নকশী বিওপি দুর্গের আদলে সুসজ্জিত করেছিল। এখানে মোতায়েন ছিল প্রায় একদল সুপ্রশিক্ষিত পাকিস্তানি সেনা। মূল আক্রমণে মুক্তিবাহিনীর দুটি কোম্পানি (ব্রাভো ও ডেলটা) অংশ নেয়। একটি দলে ছিলেন সিরাজুল হক। তার দলে তিনিসহ মাত্র কয়েকজন ছিলেন নিয়মিত বাহিনীর মতো প্রশিক্ষিত। বাকিরা ছিলেন স্বল্প প্রশিক্ষণপ্রাপ্ত। যুদ্ধের পূর্ব অভিজ্ঞতা তাদের ছিল না। ওই যুদ্ধই ছিল তাদের জীবনের প্রথম যুদ্ধ।
এই যুদ্ধে মুক্তিবাহিনীর আক্রমণকারী দলের নেতৃত্ব দেন আমীন আহম্মেদ চৌধুরী (বীর বিক্রম)। ৩ আগস্ট রাতে দুই কোম্পানি যোদ্ধা নিয়ে নকশী বিওপি আক্রমণ করেন তিনি। অ্যাসেম্বলি এরিয়া থেকে যোদ্ধারা অত্যন্ত সাবলীল গতিতে এফইউপিতে (ফর্মিং আপ প্লেস) রওনা হয় মুক্তিযোদ্ধা দল। মাঝপথে নালা ক্রস করার সময় কোনো শব্দ হয়নি। এর আগে যোদ্ধাদের নিয়ে পানির মধ্যে বিনা শব্দে চলার প্র্যাকটিস করেছিলেন আমীন আহম্মেদ চৌধুরী। তিনটা ৪৫ মিনিটে মুক্তিযোদ্ধাদের আর্টিলারি গর্জে ওঠে। কিন্তু ভাগ্যের পরিহাস, যুদ্ধের আগেই এফইউপিতে নিজেদের আর্টিলারির কয়েকটি গোলা এসে পড়ে। একই সময়ে পাকিস্তানি আর্টিলারিও গর্জে ওঠে। এর মধ্যেই এক্সটেনডেড ফরমেশন তৈরি করে নেন মুক্তিযোদ্ধারা। একটু পর অ্যাসল্ট লাইন ফর্ম করে আমীন আহম্মেদ চৌধুরী চার্জ বলে হুংকার দেওয়ামাত্র মুক্তিযোদ্ধারা সঙ্গিন উঁচু করে ‘জয়বাংলা’ ধ্বনি দিয়ে ক্ষিপ্রগতিতে এগিয়ে যায়। শত্রু পাকিস্তানি সেনাদের বেয়নেট চার্জের জন্য তারা রীতিমতো দৌড়াতে থাকে। মুক্তিযোদ্ধাদের মনোবল দেখে পাকিস্তানি সেনারা তখন পলায়নরত। ‘ঠিক তখনই শত্রুর আর্টিলারির শেলভো ফায়ার (এয়ার ব্রাস্ট) এসে পড়ে মুক্তিযোদ্ধাদের ওপর। সঙ্গে সঙ্গে কয়েকজন মুক্তিযোদ্ধা মাটিতে লুটিয়ে পড়ে। এতে মুক্তিযোদ্ধারা কিছুটা ছত্রভঙ্গ হয়ে যায়। এতে আমীন আহম্মেদ চৌধুরীর ডান পায়েও একটা শেল লাগে। শত্রুর বাংকার তখন কয়েক গজ দূরে। তখনও গুটি কতক অতি সাহসী মুক্তিযোদ্ধা পলায়নরত শত্রু পাকিস্তানি সেনাদের মারছে। কেউ কেউ মাইন ফিল্ডে ফেঁসে গিয়ে উড়ে যাচ্ছে। কেউবা শত্রুর গুলি খেয়ে পড়ে যাচ্ছে। তাদের মন চাঙা রাখার জন্য জোরে জয়বাংলা চিৎকার দিয়ে আমীন আহম্মেদ চৌধুরী বলেন, আগে অগ্রসর হও। এরপর পাকিস্তানিদের বিওপি তছনছ হয়ে গেল। সেদিন যুদ্ধে অবশ্য মুক্তিযোদ্ধারা বিজয়ের দ্বারপ্রান্তে পৌঁছেও শেষ পর্যন্ত বিজয়ী হতে পারেননি। সিরাজুল ইসলাম হাতাহাতি যুদ্ধের একপর্যায়ে গুলিবিদ্ধ হন। বিদীর্ণ হয়ে যায় তার শরীর। শহীদ হন তিনি। সহযোদ্ধারা তার মরদেহ উদ্ধার করতে সক্ষম হন। তাকে ভারতের মাটিতে আরও কয়েকজনের সঙ্গে সমাহিত করা হয়।
মনির আহমেদ খান

মনির আহমেদ খান (জন্ম: ১৯৩৬ - মৃত্যু: ২০১২) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। তার খেতাবের সনদ নম্বর ৮০।
মনির আহমেদ খানের পৈতৃক বাড়ি ব্রাহ্মণবাড়িয়া জেলার কসবা উপজেলার খাড়েরা ইউনিয়নভূক্ত দেলী গ্রামে। তার বাবার নাম আলী আহমেদ খান এবং মায়ের নাম রহিমা বেগম। তার স্ত্রীর নাম বেনুআরা বেগম। তাদের এক ছেলে। 
মনির আহমেদ খান চাকরি করতেন পাকিস্তান সেনাবাহিনীতে। ১৯৭১ সালে প্রশিক্ষক হিসেবে কর্মরত ছিলেন চট্টগ্রামের ইস্ট বেঙ্গল রেজিমেন্টাল সেন্টারে। ২৫ মার্চ রাতে নিরস্ত্র অবস্থায় আক্রান্ত হন। কৌশলে সেখান থেকে পালিয়ে যুদ্ধে যোগ দেন। চট্টগ্রামে প্রতিরোধযুদ্ধ শেষে ভারতে যান। এরপর প্রথমে ৩ নম্বর সেক্টরের পঞ্চবটী সাবসেক্টরে পরে এস ফোর্সের (১১ ইস্ট বেঙ্গল রেজিমেন্ট) অধীনে যুদ্ধ করেন।
৬ ডিসেম্বর মুক্তিযুদ্ধের চূড়ান্ত পর্যায়ে আখাউড়ার পতনের পর মনির আহমেদ খানসহ একদল মুক্তিযোদ্ধা অগ্রসর হন ব্রাহ্মণবাড়িয়া জেলার সরাইল উপজেলার চান্দুরায়। তারা ছিলেন নিয়মিত মুক্তিবাহিনীর এস ফোর্সের অধীন মুক্তিযোদ্ধা। এক ব্যাটালিয়ন শক্তির। তাদের অধিনায়ক ছিলেন এ এস এম নাসিম (বীর বিক্রম)। মুক্তিযোদ্ধাদের এ অগ্রাভিযানে সবার আগে ছিল ‘সি’ (চার্লি দল)। তাদের ওপর দায়িত্ব ছিল কৌশলগতভাবে গুরুত্বপূর্ণ ব্রাহ্মণবাড়িয়া জেলার সরাইল উপজেলার শাহবাজপুর টাউনের শাহবাজপুর সেতু দ্রুত দখল করা। তাদের অনুসরণ করে ‘এ’ (আলফা) দল। সব শেষে ছিল ‘ডি’ (ডেলটা) দল। আর ‘বি’ (ব্রাভো) দল ছিল পেছনে। কাট অফ পার্টি হিসেবে তাদের ওপর দায়িত্ব ছিল অগ্রসরমাণ মুক্তিযোদ্ধাদের নিরাপত্তা বিধান করা। এস ফোর্সের অধিনায়ক কে এম শফিউল্লাহ ও (বীর উত্তম) সে দিন মুক্তিযোদ্ধাদের সঙ্গে ছিলেন। তিনি ছিলেন ডি দলের একাংশের সঙ্গে। তিনটি দলের মধ্যে কিছুটা দূরত্ব বিদ্যমান ছিল। মেজর সফিউল্লাহ যখন চান্দুরার কাছে ইসলামপুরে পৌঁছেন, তখন বড় ধরনের এক দুর্ঘটনা ঘটে। দুটি মিলিটারি ট্রাক হঠাৎ সেখানে উপস্থিত হয়। তাতে ছিল একদল পাকিস্তানি সেনা। এ ঘটনা ছিল অভাবিত। এ সময় মেজর সফিউল্লাহ অগ্রসরমাণ সি দলের পেছনে খানিকটা দূরে ছিলেন। তার সঙ্গে ছিলেন মাত্র কয়েকজন মুক্তিযোদ্ধা। ব্যাটালিয়ন অধিনায়ক নাসিম ছিলেন সি দলের একদম পশ্চাতে। মেজর সফিউল্লাহ তাৎক্ষণিক পাকিস্তানি সেনাদের আত্মসমর্পণের আদেশ দেন। পাকিস্তানি সেনারা হাত উঁচু করে ট্রাক থেকে নামতে থাকে। এরপর হঠাৎ তাদের কেউ কেউ দৌড় দেয় এবং বাকিরা গোলাগুলি শুরু করে। নিমেষে সেখানে যুদ্ধ শুরু হয়ে যায়। একটু পর সেখানে হাজির হয় আরও কিছু পাকিস্তানি সেনা। তখন মনির আহমেদ খান ও তার দলের সহযোদ্ধারা ছিলেন বেশ এগিয়ে। তিনি ছিলেন সি দলে। তারা ধর্মনগর-হরষপুর-পাইকপাড়া হয়ে অগ্রসর হচ্ছিলেন। তারা দ্রুত পেছনে আসেন। পাকিস্তানি সেনারা প্রচণ্ড গতিতে ঝাঁপিয়ে পড়ে তাদের ওপর। আক্রমণের প্রচণ্ডতায় তার দলের মুক্তিযোদ্ধারা বিপর্যস্ত হয়ে পড়েন। একটি প্লাটুন (উপদল) নিরাপদ আশ্রয়ের জন্য পাশের তিতাস নদীর অপর পাড়ে চলে যায়। বাকি দুই প্লাটুনের একটি বিচ্ছিন্ন হয়ে পড়ে। অক্ষত থাকে একটি প্লাটুন। অক্ষত প্লাটুনে ছিলেন মনির আহমেদ খান। তারা সাহসিকতার সঙ্গে পাকিস্তানি সেনাদের আক্রমণ প্রতিরোধ করেন। তাদের সাহস ও বীরত্বে বেঁচে যায় কে এম সফিউল্লাহর জীবন এবং শেষ পর্যন্ত পর্যুদস্ত হয় পাকিস্তানি সেনারা। সেদিন যুদ্ধে দুজন মুক্তিযোদ্ধা শহীদ এবং এ এস এম নাসিমসহ ১১ জন আহত হন। পাকিস্তান সেনাবাহিনীর ২৫ জন নিহত ও ১৪ জন বন্দী হয়।
সংসদ বাংলাদেশ টেলিভিশন

সংসদ বাংলাদেশ টেলিভিশন বাংলাদেশ সরকারের একটি নিজস্ব চ্যানেল যেখানে বাংলাদেশ জাতীয় সংসদের কার্যক্রম দেখানো হয়। এটি ২৫ জানুয়ারি ২০১১ হতে সম্প্রচার শুরু করে। বর্তমানে বাংলাদেশ টেলিভিশনের সঙ্গে সমঝোতা চুক্তির ভিত্তিতে চলছে চ্যানেলটি।
চ্যানেলটি বাংলাদেশের জাতীয় সংসদ থেকে সরাসরি সম্প্রচারিত হয়। চ্যানেলের দৈনিক সম্প্রচারের শেষ দুই ঘণ্টায় অন্যান্য অনুষ্ঠান, যেমন শিক্ষামূলক এবং উন্নয়ন সম্পর্কিত অনুষ্ঠান সম্প্রচারিত হয়। সংসদ অধিবেশন না থাকলে সংসদ টেলিভিশন প্রতিদিন বিকাল ৩টা থেকে রাত ৮টা (বাংলাদেশ সময়) পর্যন্ত সম্প্রচারিত হয়। চ্যানেলটি তথ্য মন্ত্রণালয় কর্তৃক পরিচালিত হয় এবং একটি টেরিস্টেরিয়াল টেলিভিশন চ্যানেল। এটি একটি ফ্রি-টু-এয়ার টেলিভিশন চ্যানেলও।
সংসদ অধিবেশন চলাকালে পুরো কার্যক্রম এ টেলিভিশনের মাধ্যমে সম্প্রচার করা হয়। তবে সংসদ অধিবেশন বন্ধ থাকলে প্রতিদিন সন্ধ্যা ৫ টা থেকে রাত ৮টা পর্যন্ত উন্নয়ন ও শিক্ষামূলক অনুষ্ঠান সম্প্রচার করা হয়।
ডিজিটাল টেরিস্ট্রিয়াল সম্প্রচার: শুধুমাত্র ঢাকা, চট্টগ্রাম ও খুলনা কেন্দ্র থেকে </br>
স্যাটেলাইট সম্প্রচার: দেশব্যাপী ও দেশের বাইরে। </br>
ইন্টারনেট সম্প্রচার: অফিশিয়াল সম্প্রচার মাধ্যম এ
কনমেবল

দক্ষিণ আমেরিকান ফুটবল কনফেডারেন (; ), যা সাধারণ্যের কাছে কনমেবল নামেই সমধিক পরিচিত, হলো দক্ষিণ আমেরিকার প্রধান ক্রীড়া পরিচালনা পর্ষদ ও ফিফার ছয়টি মহাদেশীয় সংস্থার অন্যতম একটি। প্যারাগুয়ের লুকো এলাকায় এর সদর দফতর অবস্থিত। এর সভাপতি হিসেবে আছেন নিকোলাস লিওজ। কনমেবল দক্ষিণ আমেরিকার প্রধান ক্রীড়া প্রতিযোগিতাগুলো আয়োজন করে থাকে। কনমেবলের নিয়ন্ত্রণাধীন বিভিন্ন দেশের জাতীয় ফুটবল দলগুলো দশবার বিশ্বকাপ ফুটবল জয় করেছে। তন্মধ্যে - ব্রাজিল ৫বার, আর্জেন্টিনা ৩ বার ও উরুগুয়ে ২বার এ ট্রফি লাভ করে। এছাড়াও কনমেবলের ক্লাবগুলো ২২বার আন্তঃমহাদেশীয় কাপ এবং ৩বার ফিফা ক্লাব বিশ্বকাপ জয করে।ব্রাজিল সবচেয়ে বেশি ফিফা কনফেডারেশন্স কাপ জয় লাভ করে।
অলিম্পিক গেমসে ব্রাজিল,আর্জেন্টিনা ও উরুগুয়ে ২বার স্বর্ণপদক লাভ করে। ১০ সদস্যবিশিষ্ট এ ফুটবল সংস্থাটি ফিফার সবচেয়ে ছোট্ট সংগঠন।
১৯১৬ সালে ক্যাম্পিওনাতো সাদামেরিকানো ডি ফুটবলের প্রথম পর্যায়ে যা বর্তমানে কোপা আমেরিকা নামে পরিচিত, আর্জেন্টিনার স্বাধীনতা ঘোষণার শতবর্ষ উদ্‌যাপন উপলক্ষে একটি প্রতিযোগিতা অনুষ্ঠিত হয়েছিল। প্রতিযোগিতাকে সফল করে তুলতে চারটি দেশের ফুটবল সংস্থা এতে একত্রিত হয়ে একটি ক্রীড়া পরিচালনা সংস্থা গঠন করে। এভাবেই ৯ জুলাই, ১৯১৬ সালে আর্জেন্টিনার স্বাধীনতা দিবসে উরুগুয়ের হিক্টর রিভাদাভিয়ার প্রত্যক্ষ সহযোগিতায় কনমেবল প্রতিষ্ঠিত হয়। কিন্তু তা আর্জেন্টিনা, ব্রাজিল, চিলি এবং উরুগুয়ের ফুটবল সংস্থা কর্তৃক অনুমোদিত হয়েছিল। একই বছরের ১৫ ডিসেম্বর সাংগঠনিকভাবে কংগ্রেস কর্তৃক তা চূড়ান্তভাবে অনুমোদন লাভ করে।
এর পরের বছরগুলোয় দক্ষিণ আমেরিকার অন্যান্য দেশের ফুটবল সংস্থাগুলো এতে যোগ দেয়। ১৯৫২ সালে ভেনেজুয়েলাও এতে যোগ দেয়। গায়ানা, সুরিনাম, ফরাসি গায়ানা ভৌগোলিকভাবে দক্ষিণ আমেরিকায় অন্তর্ভুক্ত হলেও তারা কনমেবলের অংশ নয়। ফরাসী উপনিবেশ, সাবেক ব্রিটিশ উপনিবেশ এবং সাবেক পর্তুগীজ উপনিবেশ ও ক্যারিবিয় সাগরের নিকটবর্তী দেশগুলো কনকাকাফের অন্তর্ভুক্ত হয় মূলতঃ ইতিহাস, সাংস্কৃতিক এবং খেলাধূলার কারণে। দশ সদস্যবিশিষ্ট কনমেবল সবচেয়ে ছোট এবং একমাত্র ভূমিকেন্দ্রিক ফিফা কনফেডারেশনের অংশবিশেষ।
জাতীয় দলভিত্তিক:
ক্লাবভিত্তিক:
বাল ঠাকরে

বালাসাহেব ঠাকরে (জন্ম জানুয়ারি ২৩, ১৯২৬ মৃত্যু নভেম্বর ১৭, ২০১২ ) ছিলেন একজন ভারতীয় রাজনীতিবিদ, শিবসেনা প্রতিষ্ঠাতা ও প্রধান। তার পুরো নাম বালাসাহেব কেশব ঠাকরে। তিনি হিন্দু জাতীয়তাবাদে বিশ্বাসি ছিলেন। তার মূল রাজনৈতিক কর্মকাণ্ড মূলত পশ্চিম ভারতের মহারাষ্ট্র রাজ্যের মারাঠি ভাষীদের মধ্যে ছিল। ১৯৬৬ সালে ১৯ জুন শিবসেনা গঠন করেন। ১৯৯৫ সালে এই রাজনৈতিক দলটি ভারতীয় জনতা পার্টির (বিজেপি) সঙ্গে জোট বেঁধে মহারাষ্ট্র বিধানসভা নির্বাচনে জয় পায়।
ঠাকরে মুম্বইয়ের ইংরেজি ভাষার দৈনিক দ্য ফ্রি প্রেস জার্নালের সাথে কার্টুনিস্ট হিসাবে তার পেশাগত জীবন শুরু করেছিলেন, তবে ১৯৯০ সালে তিনি নিজের রাজনৈতিক সাপ্তাহিক, মার্মিকের জন্য কাগজটি রেখেছিলেন। তার রাজনৈতিক দর্শনটি মূলত তার পিতা কেশব সীতারাম ঠাকরের দ্বারা রচিত হয়েছিল, যিনি সংযুক্ত মহারাষ্ট্র (সংযুক্ত মহারাষ্ট্র) আন্দোলনের শীর্ষস্থানীয় ব্যক্তিত্ব, যিনি মারাঠি বক্তাদের পৃথক ভাষাতাত্ত্বিক রাষ্ট্র গঠনের পক্ষে ছিলেন। মার্মিকের মাধ্যমে বাল ঠাকরে মুম্বাইয়ে অ-মারাঠিদের ক্রমবর্ধমান প্রভাবের বিরুদ্ধে প্রচার করেছিলেন। ১৯ 1966 সালে, মুম্বাইয়ের রাজনৈতিক ও পেশাদার প্রাকৃতিক দৃশ্যে এবং মহারাষ্ট্রের মুসলমানদের স্বার্থের পক্ষে এবং মুম্বাইয়ের মুসলিম জনসংখ্যার কিছু অংশের বিপরীতে ঠাকরে শিবসেনা দল গঠন করেছিলেন
রাজ্যে বিশেষত মুম্বইতে তার বিশাল রাজনৈতিক প্রভাব ছিল; শিবসেনা তার প্রতিরোধকারীদের বিরুদ্ধে প্রায়শই সহিংস উপায় ব্যবহার করে। একটি সরকারী তদন্তে দেখা গেছে যে ঠাকরে এবং মুখ্যমন্ত্রী মনোহর যোশী ১৯৯২–-১৯৯৩ বোম্বাই দাঙ্গার সময় শিবসেনার সদস্যদেরকে মুসলমানদের বিরুদ্ধে সহিংসতা করতে উদ্বুদ্ধ করেছিলেন। [৮] [৯]
১৯৬০ এর দশকের শেষের দিকে এবং ১৯৭০ এর দশকের গোড়ার দিকে, ঠাকরে প্রায় সমস্ত রাজ্যের রাজনৈতিক দলের সাথে অস্থায়ী জোট গঠন করে শিবসেনা গঠন করেছিলেন। [5] ঠাকরে মারাঠি ভাষার পত্রিকা সমানার প্রতিষ্ঠাতাও ছিলেন। [10] 1992-93 সালের দাঙ্গার পরে, তিনি এবং তার দল হিন্দুত্ববাদী অবস্থান নিয়েছিলেন। ১৯৯৯ সালে, নির্বাচন কমিশনের সুপারিশ অনুসারে ধর্মের নামে ভোট প্রার্থনা করার জন্য ঠাকরেকে ছয় বছর কোনও ভোটে ভোট দেওয়া এবং প্রতিদ্বন্দ্বিতা নিষিদ্ধ করা হয়েছিল। ঠাকরিকে একাধিকবার গ্রেপ্তার করা হয়েছিল এবং কারাগারে একটি সংক্ষিপ্ত বক্তব্য অতিবাহিত করেছিলেন, তবে তিনি কখনও তার কৃতকর্মের জন্য কোনও বড় আইনি চাপের মুখোমুখি হননি। [৪] তার মৃত্যুর পরে তাকে রাষ্ট্রীয় জানাজা দেওয়া হয়, সেখানে প্রচুর শোকের উপস্থিত ছিলেন। ঠাকরে কোনও সরকারী পদে অধিষ্ঠিত ছিলেন না, এবং তিনি কখনও আনুষ্ঠানিকভাবে তার দলের নেতা নির্বাচিত হন নি।
মোহাম্মদ আশরাফ আলী খান

শহীদ মো. আশরাফ আলী খান (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। 
মো. আশরাফ আলী খানের পৈতৃক বাড়ি গোপালগঞ্জ জেলার সদর উপজেলার পশ্চিম মিজরা গ্রামে। তার বাবার নাম আবদুস সোবহান খান এবং মায়ের নাম মোছা. ছকিনা। তার স্ত্রীর নাম নূরুন নাহার বেগম। তাদের দুই মেয়ে। 
মো. আশরাফ আলী খান পাকিস্তান সেনাবাহিনীতে চাকরি করতেন। ১৯৭১ সালে কর্মরত ছিলেন দ্বিতীয় ইস্ট বেঙ্গল রেজিমেন্টে। ২৫ মার্চের পর কে এম শফিউল্লাহর (বীর উত্তম) নেতৃত্বে ঝাঁপিয়ে পড়েন যুদ্ধে। তিনি ব্রাভো (বি) কোম্পানির একটি প্লাটুনের দলনেতা ছিলেন। বিভিন্ন স্থানে সাহসিকতার সঙ্গে যুদ্ধ করেন।
১৯৭১ সালের ৩ ডিসেম্বর মুক্তিযুদ্ধের চূড়ান্ত পর্যায়ে। ঢাকা-চট্টগ্রাম-সিলেট রেলপথে আখাউড়া রেলজংশনের কাছে আজমপুর রেলস্টেশনের অবস্থান। আখাউড়া-আজমপুর ১৯৭১ সালে সামরিক দিক থেকে খুবই গুরুত্বপূর্ণ ছিল। রাতে যুদ্ধবিরতি। মো. আশরাফ আলী খানসহ পরিশ্রান্ত মুক্তিযোদ্ধারা বিশ্রাম নিচ্ছেন। তিনি একটি উপদলের (প্লাটুন) দলনেতা। সবাই সতর্ক অবস্থায়। কেউ আধাঘুমে, কেউ জেগে। শেষ রাতে তাদের প্রতিরক্ষা অবস্থানে আকস্মিক আক্রমণ চালায় পাকিস্তানি সেনারা। নিমেষে শুরু হয়ে যায় তুমুল যুদ্ধ। চারদিকে বারুদের উৎকট গন্ধ, গোলাগুলিতে প্রকম্পিত। এ রকম যুদ্ধে রক্তপাত, একাধিক মৃত্যু ও ক্ষয়ক্ষতি অবশ্যম্ভাবী। মো. আশরাফ আলী খানসহ মুক্তিযোদ্ধারা এতে বিচলিত হননি। সাহসিকতার সঙ্গে তারা পাকিস্তান সেনাবাহিনীর আকস্মিক আক্রমণ মোকাবিলা করেন। সমানতালে যুদ্ধ চলে। সকালে পাকিস্তান সেনা-বাহিনীর আক্রমণের তীব্রতা প্রচণ্ডভাবে বেড়ে যায়। মুহুর্মুহু শেল ও রকেট এসে পড়ে মুক্তিযোদ্ধাদের অবস্থানে। শেল ও রকেটের স্প্লিন্টারের আঘাতে আহত মুক্তিযোদ্ধার সংখ্যা ক্রমে বাড়ে। তাদের আর্তনাদ ছড়িয়ে পড়ে সহযোদ্ধাদের মধ্যে। আক্রমণের প্রচণ্ডতায় আশরাফ আলী খানের সহযোদ্ধারা কিছুটা বিশৃঙ্খল হয়ে পড়েন। কেউ কেউ পিছু হটে যান। এই পরিস্থিতিতে দলনেতার ভূমিকা গুরুত্বপূর্ণ। তিনি অত্যন্ত দক্ষতার সঙ্গে সেই ভূমিকা যথাযথভাবে পালন করেন। নিজের জীবন বাজি রেখে সহযোদ্ধাদের মনে সাহস জুগিয়ে তাদের ছত্রভঙ্গ হয়ে যাওয়া থেকে রক্ষা করেন। তার প্রচেষ্টায় সহযোদ্ধারা পুনসংগঠিত ও অনুপ্রাণিত হয়ে সাহসিকতার সঙ্গে পাল্টা আক্রমণ চালান। তাদের বীরত্বে থেমে যায় বেপরোয়া পাকিস্তানি সেনাদের অগ্রযাত্রা। তুমুল যুদ্ধ চলতে থাকে। মো. আশরাফ আলী খান সহযোদ্ধাদের নিয়ে অগ্রভাগে ছিলেন। এক পর্যায়ে হতোদ্যম পাকিস্তানি সেনারা পিছু হটতে শুরু করে। এমন সময় পাকিস্তানি সেনাদের ছোড়া একঝাঁক গুলি ছুটে আসে মো. আশরাফ আলী খানের দিকে। কয়েকটি গুলি লাগে তার শরীরে। বিদীর্ণ হয়ে যায় শরীর। মাটিতে লুটিয়ে পড়েন তিনি। সহযোদ্ধারা উদ্ধার করার আগেই নিভে যায় তার জীবনপ্রদীপ। ৩০ নভেম্বর থেকে ৫ ডিসেম্বর পর্যন্ত এই এলাকায় যুদ্ধ সংঘটিত হয়। মুক্তিবাহিনীর কয়েকটি দল এ যুদ্ধে অংশ নেয়। সেদিন দিনব্যাপী রক্তক্ষয়ী যুদ্ধের পর মুক্ত হয় আজমপুর রেলস্টেশনসহ বিরাট এক এলাকা। পাকিস্তানি সেনারা পালিয়ে যায় ব্রাহ্মণবাড়িয়া শহরের দিকে। তবে যুদ্ধে আশরাফ আলী খান, তার অধিনায়ক ইবনে ফজল বদিউজ্জামানসহ (বীর প্রতীক) আট জন শহীদ হন। যুদ্ধ চলাকালেই সহযোদ্ধারা তাকে সমাহিত করেন আজমপুর রেলস্টেশনের পাশেই। তার সমাধি সংরক্ষিত।
দীনেশচন্দ্র সেন

দীনেশচন্দ্র সেন (রায়বাহাদুর) (৩ নভেম্বর,১৮৬৬- ২০ নভেম্বর,১৯৩৯) শিক্ষাবিদ, গবেষক, লোক-সাহিত্যবিশারদ, বাংলা সাহিত্যের ইতিহাসকার। তিনি কলকাতা বিশ্ববিদ্যালয়ের রামতনু লাহিড়ী রিসার্চ ফেলো এবং এর প্রতিষ্ঠাকালীন সদস্য ছিলেন।
দীনেশচন্দ্র সেন ১৮৬৬ সালের ৩ নভেম্বর বাংলা প্রদেশের অবিভক্ত ঢাকা জেলার মানিকগঞ্জ মহাকুমার বগজুরি গ্রামে এক সম্ভ্রান্ত বাঙালি বৈদ্যব্রাহ্মণ পরিবারে জন্মগ্রহণ করেন। তার পৈতৃক নিবাস অধুনা ঢাকা জেলার সুয়াপুর গ্রামে। পিতা ঈশ্বরচন্দ্র সেন ঢাকার মানিকগঞ্জ আদালতের উকিল ছিলেন। মাতা রূপলতা দেবী। হীরালাল সেন তার কাজিন। কবি ও সাংবাদিক সমর সেন তার পৌত্র।
দীনেশচন্দ্র সেন জগন্নাথ স্কুল থেকে এনট্রান্স (১৮৮২), ঢাকা কলেজ থেকে এফ.এ (১৮৮৫) পাস করেন। ১৮৮৯ সালে প্রাইভেট ছাত্র হিসেবে ইংরেজি সাহিত্যে অনার্সসহ বি .এ ডিগ্রি লাভ করেন।
তিনি কর্মজীবন শুরু করেন সিলেটের হবিগঞ্জ স্কুলে (১৮৮৭)। পরে তিনি কুমিল্লার শম্ভুনাথ ইনস্টিটিউশন (১৮৮৯) ও ভিক্টোরিয়া স্কুল (১৮৯০)-এর প্রধান শিক্ষকের পদে যোগদান করেন। ১৯১৩ সালে কলকাতা বিশ্ববিদ্যালয় থেকে ‘রামতনু লাহিড়ী রিসার্চ ফেলো’ নির্বাচিত হন দীনেশচন্দ্র সেন। এর আগে ১৯০৯—১৩, সেখানে তিনি বাংলা ভাষা ও সাহিত্য নামে নতুন স্থাপিত বিভাগের ‘রিডার’ পদে কর্মরত ছিলেন তিনি। ১৯৩২ সালে তিনি অবসর নেন।
১৮৯০-এ কুমিল্লা ভিক্টোরিয়া স্কুলের প্রধান শিক্ষকের দায়িত্ব পালন কালে গ্রামবাংলার বিভিন্ন অঞ্চল ঘুরে প্রাচীন বাংলার পুঁথি সংগ্রহ করেন এবং সেসব উপকরণের সাহায্যে ১৮৯৬-এ “বঙ্গভাষা ও সাহিত্য” শিরোনামে বাংলা সাহিত্যের ইতিহাস রচনা করেন। ১৯০৫ সালে বিনোদবিহারী কাব্যতীর্থের সহযোগিতায় শ্রীকর নন্দীর লেখা ‘ছুটিখানের মহাভারত’-এর পুঁথি এবং হরপ্রসাদ শাস্ত্রীর সহায়তায় মানিক গাঙ্গুলীর লেখা ‘শ্রীধর্মমঙ্গল’ পুঁথি দুটি দীনেশচন্দ্র সেন প্রথম প্রকাশ করেন।
১৯১১ সালে তার সুবিখ্যাত গ্রন্থ “হিস্ট্রি অব বেঙ্গলি লিটেরেচার” প্রকাশিত হলে তা সর্বমহলের ভূয়সী প্রশংসা অর্জন করে। ১৯১৩ সালে কলকাতা বিশ্ববিদ্যালয় তাকে “রামতনু লাহিড়ী রিসার্চ ফেলোসিপ” প্রদান করে এবং এরই পরিপ্রেক্ষিতে তিনি "মৈমনসিংহ গীতিকা" ও "পূর্ববঙ্গ গীতিকা" সম্পাদনা করেন, যে গ্রন্থগুলোর পালাগান, গীতিকা বা কাব্যগুলো সংগ্রহ করে দেন চন্দ্রকুমার দে।
১৯২১-এ কলকাতা বিশ্ববিদ্যালয় তাকে ডি.লিট ডিগ্রী এবং ১৯৩১-এ বাংলা সাহিত্যে তার অবদানের স্বীকৃতিস্বরূপ “জগত্তারিণী স্বর্ণপদক” প্রদান করেন। ১৯২১-এ ব্রিটিশ শাসিত ভারত সরকার তাকে “রায় বাহাদুর” উপাধিতে ভূষিত করেন। ১৯২৬-এ মৈমনসিংহ গীতিকা গ্রন্থটি কলকাতা বিশ্ববিদ্যালয় থেকে প্রকাশিত হয়। শ্রী দীনেশচন্দ্র সেন রচিত গবেষণাধর্মী “বৃহৎবঙ্গ” গ্রন্থটি বাঙালীর ইতিহাস চর্চায় অনন্য!
১৯৩৯ সালের ২০ নভেম্বর কলকাতার বেহালায় তার মৃত্যু হয়।
আজমল কাসাব

মোহাম্মদ আজমল আমির কাসব (; (13 সেপ্টেম্বর ১৯৮৭ - ২১ নভেম্বর ২০১২) ছিল এক পাকিস্তানি বিদ্রোহী। তিনি ভারতে ২০০৮ মুম্বাই জঙ্গি হামলায় জড়িত ছিল বলে অভিযুক্ত। কাসবই উক্ত হামলার ঘটনার সঙ্গে জড়িত একমাত্র বিদ্রোহী যাকে পুলিশ জীবিত অবস্থায় গ্রেফতার করে। পাকিস্তান সরকার প্রথমে অস্বীকার করলেও, ২০০৯ সালের জানুয়ারি মাসে স্বীকার করে নেয় যে কাসব পাকিস্তানের নাগরিক। ২০১০ সালের ৩ মে একটি ভারতীয় আদালত তাকে হত্যা, ভারতের বিরুদ্ধে যুদ্ধ ঘোষণা, বিস্ফোরক পদার্থ বহন ও অন্যান্য অপরাধে অভিযুক্ত করে। ওই বছরই ৬ মে উক্ত আদালত চারটি অপরাধের মামলায় তার মৃত্যুদণ্ড ও পাঁচটি অপরাধের মামলায় যাবজ্জীবন কারাদণ্ড ঘোষণা করে। ২০০৮ সালের ২৬ নভেম্বর নয় জন সন্ত্রাসবাদীর সহায়তায় ভারতের মুম্বই শহরে ১৬৬ জন নাগরিককে হত্যার অভিযোগে কাসবের মৃত্যুদণ্ড ঘোষিত হয়। তার বিরুদ্ধে ভারতের বিরুদ্ধে যুদ্ধঘোষণা সহ আরও ৮০টি অপরাধের অভিযোগ প্রমাণিত হয়, যার শাস্তিও মৃত্যুদণ্ড। ২০১১ সালের ২১ ফেব্রুয়ারি বোম্বাই হাইকোর্ট কাসবের মৃত্যুদণ্ডের রায় বহাল রাখে। ২০১২ সালের ২৯ আগস্ট ভারতের সুপ্রিম কোর্টও সেই রায় বহাল রাখে। ২০১২ সালের ২১ নভেম্বর সকাল সাড়ে সাতটায় কাসবের ফাঁসি কার্যকর করা হয়।
আবদুল মালেক (মুক্তিযোদ্ধা)

আবদুল মালেক (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
আবদুল মালেকের পৈতৃক বাড়ি সিলেট জেলার গোলাপগঞ্জ উপজেলার নগর গ্রামে। তার বাবার নাম মোয়াজির আলী এবং মায়ের নাম হারী বিবি। তার স্ত্রীর নাম রেহেনা সিকদার। তাদের দুই ছেলে।
আবদুল মালেক চাকরি করতেন ইপিআরের সিগণ্যালসে। ১৯৭১ সালে কর্মরত ছিলেন ঢাকার পিলখানা সদর দপ্তরে। ২৫ মার্চ রাতে আক্রান্ত হওয়ার পর আরও সাতজনের সঙ্গে কৌশলে পালাতে সক্ষম হন। এরপর যশোর হয়ে ভারতে যান। তাকে আবু ওসমান চৌধুরীর নেতৃত্বাধীন দলে অন্তর্ভুক্ত করা হয়। আবদুল মালেক পরে ৮ নম্বর সেক্টরের লালবাজার সাবসেক্টরে যুদ্ধ করেন। অনেক যুদ্ধে তিনি প্রত্যক্ষভাবে অংশ নেন। এর মধ্যে রতনপুর, বাগোয়ান বাগান, শিমুলতলার যুদ্ধ উল্লেখযোগ্য। 
ভারত-বাংলাদেশ সীমান্ত এলাকায় মেহেরপুর জেলার জেলা সদরের দক্ষিণে মুজিবনগরের অবস্থান। (১৯৭১ সালের আগে বৈদ্যনাথতলা, ১৭ এপ্রিল মুজিবনগর নামকরণ করা হয়)। মুক্তিযুদ্ধকালে ভারত থেকে বাংলাদেশে রাতে প্রায়ই আসতেন আবদুল মালেকসহ একদল মুক্তিযোদ্ধা। তাদের দলনেতা ছিলেন আবদুল মতিন পাটোয়ারী। রাতে টহল শেষে সকালে তারা ফিরে যেতেন ভারতের মাটিতে। মুক্তিযোদ্ধাদের তৎপরতা ও চলাচল সীমিত রাখতে পাকিস্তান সেনাবাহিনীও রাতে ওই এলাকায় আসত। সারা রাত গোপনে কোনো স্থানে অবস্থান করত। মাঝেমাঝে টহলও দিত। এর ফলে আবদুল মালেকরা প্রায়ই পাকিস্তান সেনাবাহিনীর মুখোমুখি হতেন এবং পাকিস্তানিদের আক্রমণ করতেন। এভাবে তারা কয়েকবার গেরিলা অপারেশন করেন এবং এর মাধ্যমে তারা পাকিস্তানিদের ক্ষয়ক্ষতিও করেন বেশ। এরই ধারাবাহিকতায় ২৪ নভেম্বর রাতে আবদুল মালেকরা সীমান্তসংলগ্ন বাংলাদেশের মাটিতে আসেন এবং সারা রাত টহল দেন। পরদিন ২৫ নভেম্বর সকালে ভারতের মাটিতে ফিরে যাবেন—এমন সময় তারা পাকিস্তান সেনাবাহিনীর একটি দলের মুখোমুখি হন। শুরু হয় দুই পক্ষে তুমুল সম্মুখযুদ্ধ। পাকিস্তান সেনাবাহিনীর দলটি সেনা আর রাজাকার-সমন্বয়ে মিশ্রিত দল ছিল এবং ছিল বেশ বড়। আবদুল মালেকসহ মুক্তিযোদ্ধারা সাহসিকতার সঙ্গে তাদের বিরুদ্ধে যুদ্ধ করেন। প্রায় তিন ঘণ্টা সম্মুখযুদ্ধেল পর পাকিস্তানিরা পিছু হটে যায়। যুদ্ধে পাকিস্তানিদের দু-তিনজন নিহত ও কয়েকজন আহত হয়। তিনজন সেনা ও আটজন রাজাকারকে মুক্তিযোদ্ধারা আটক করতে সক্ষম হন মুক্তিযোদ্ধারা। দূরে অবস্থানরত পাকিস্তানিরা তখনও তাদের লক্ষ্য করে গুলি করে। তখন আবদুল মালেক গুলিবিদ্ধ হয়ে আহত হন।